WhatsApp tangguh perubahan perkongsian data susulan kebimbangan pengguna

WhatsApp semalam menangguhkan perubahan perkongsian data susulan kebimbangan penggunanya mengenai kerahsiaan maklumat mereka sehingga beralih kepada perkhidmatan Telegram dan Signal.Justeru, aplikasi telefon pintar itu membatalkan tarikh akhir 8 Februari depan untuk menerima kemas kini terhadap terma berhubung perkongsian data dengan Facebook.Ia memaklumkan, tempoh penangguhan berkenaan akan digunakan untuk menyelesaikan isu maklumat salah berhubung kerahsiaan dan keselamatan terbabit.“Kami dengar betapa ramai orang ada banyak kekeliruan mengenai kemas kini terbaru itu.“Kemas kini itu tidak akan memperluas kemampuan kami untuk mengongsikan data dengan Facebook,” kata WhatsApp dalam satu catatan blog.Menurut WhatsApp, pihaknya akan “berhubung dengan pengguna secara berperingkat untuk mengkaji semula dasar itu sebelum pilihan baru disediakan pada 15 Mei depan”.Dalam satu lagi catatan blog sebelum ini, WhatsApp menjelaskan, ia dan Facebook tidak boleh membaca pesanan peribadi ataupun mendengar panggilan yang dibuat oleh pengguna.“Kami tidak menyimpan log mengenai siapa yang setiap orang menghantar pesanan atau menelefon. Kami tidak boleh melihat lokasi dikongsikan anda, begitu juga Facebook,” katanya.Menurut WhatsApp, pihaknya akan “berhubung dengan pengguna secara berperingkat untuk mengkaji semula dasar itu sebelum pilihan baru disediakan pada 15 Mei depan”.WhatsApp memaklumkan, data lokasi bersama kandungan mesej adalah enkripsi sepenuhnya.“Kami memberi pilihan kepada perniagaan untuk menggunakan perkhidmatan selamat daripada Facebook bagi menguruskan perbualan dalam WhatsApp dengan pelanggan mereka, menjawab soalan dan menghantar maklumat berguna seperti resit belian,” katanya.


Bercanggah dengan Anwar berhubung masalah hilang suara, PKR gugur Sivarasa pada saat akhir

Penyandang kerusi Parlimen Sungai Buloh Sivarasa Rasiah mendedahkan bahawa PKR mengekalkan namanya untuk mempertahankan kawasan dimenanginya, namun disingkirkan pada hari pengumuman 72 calon Parlimen bagi Pilihan Raya Umum ke-15 (PRU15) yang dijadualkan 19 November depan.
Sivarasa, yang dianggap bukan orang Anwar Ibrahim ketika parti itu berdepan perpecahan dalaman pada 2020, turut berkata beliau sudah menjelaskan kepada presiden PKR itu bahawa beliau mampu menjalankan gerak kerja kempen mempertahankan kawasan yang dimenanginya pada 2018.
Beliau berkata Anwar turut membangkitkan kebimbangan mengenai masalah peti suaranya, di mana Sivarasa perlu menggunakan bantuan alat penguat suara.
"Saya mempunyai pandangan berbeza dan menjelaskan bahawa saya akan menguruskan kempen dengan cara lain mengambil kira keadaan suara saya," katanya dalam satu kenyataan.
Beliau berkata namanya dikekalkan sebagai calon di Sungai Buloh "sehingga pagi Jumaat lalu", pada 28 Oktober.
“Kira-kira jam 5 petang pada hari tersebut, saya menerima mesej dari DSAI (Anwar), mengatakan selepas perbincangan lanjut, beliau memutuskan bahawa saya tidak akan dicalonkon.
"DSAI cuba menghubungi sejurus sebelum teks itu dihantar namun saya tidak boleh menjawab panggilannya,” katanya.
Bagi menggantikan Sivarasa, PKR meletakkan bekas ahli MIC Ramanan Ramakrishnan di Sungai Buloh, di mana beliau akan menentang calon Umno Menteri Kesihatan Khairy Jamaluddin, selepas diarahkan untuk mengosongkan kerusi Rembau bagi memberi laluan kepada Timbalan Presiden Umno Mohamad Hasan.
Dalam pada itu, Sivarasa berkata beliau menerima keputusan tersebut dan menambah keputusan Umno meletakkan Khairy sudah diketahui parti sebelum itu.
Sumber dalaman PKR memberitahu MalaysiaNow bahawa mereka mahu pertembungan antara "dua bekas sarjana Oxford" berlaku di Sungai Buloh.
Khairy merupakan graduan falsafah politik di Oxford manakala Sivarasa pula adalah graduan undang-undang di universiti sama dengan biasiswa Rhodes selepas mendapat ijazah pertama di Universiti Malaya.
Sejak PKR mengumumkan Ramanan bakal bertanding di Sungai Buloh, wujud tekanan terhadap pengarah pilihan rayanya, Rafizi Ramli bagi menggantikannya dengan nama yang “lebih sesuai" untuk melawan Khairy.
Semasa pemilihan PKR pada 2020, Ramanan tewas kepada Sivarasa bagi jawatan ketua cabang Sungai Buloh.
“Lagipun, Ramanan baru sertai PKR pada 2020, sedangkan Sivarasa terus setia bersama PKR sejak dua dekad lalu,” kata calon PKR yang akan mengekalkan kerusinya pada pilihan raya akan datang kepada MalaysiaNow.
Pada Rabu, Rafizi berkata beliau akan berbincang dengan Anwar sama ada parti itu akan menamakan calon lain di Sungai Buloh.


Wisma Putra panggil duta China, bantah pencerobohan di Laut China Selatan

Kementerian luar pada Isnin memanggil wakil Beijing ke Malaysia bagi menyatakan bantahan berhubung kapal China memasuki zon ekonomi maritimnya di Laut China Selatan.Duta Besar China Ouyang Yujing dipanggil “bagi menyatakan pendirian dan bantahan Malaysia terhadap kehadiran dan aktiviti kapal dari China, termasuk kapal peninjau, di zon ekonomi eksklusif Malaysia”, kata kementerian itu dalam satu kenyataan.Kementerian luar mendakwa China melanggar undang-undang tempatan dan antarabangsa dengan kehadiran kapalnya di pesisir Sabah dan Sarawak.Pertemuan pada Isnin adalah kali kedua kerajaan memanggil wakil Beijing tahun ini sebagai bantahan terhadap kegiatan China di perairan yang menjadi perebutan pelbagai negara itu.Pada Jun, Putrajaya melancarkan pesawat untuk memintas 16 pesawat udara China yang melakukan penerbangan di pesisir Borneo melalui Laut China Selatan di mana ia merupakan wilayah yang didakwa berada dalam wilayah maritim kedua-dua negara.Putrajaya turut menuduh China menceroboh kedaulatan negara, sementara Beijing berkata pesawatnya sedang melakukan rutin latihan.Hubungan antara Malaysia dan China yang dilihat mesra terganggu dengan beberapa insiden yang menyebabkan ketegangan antara kedua-dua negara berhubung kawasan perairan tersebut, di mana ia merupakan kawasan yang laluan utama perkapalan selain dipercayai menyimpan hasil minyak dan gas.“Malaysia sentiasa konsisten dengan pendirian kami di mana setiap tindakan adalah berdasarkan undang-undang antarabangsa demi mempertahankan kedaulatan negara dan hak kedaulatan perairan kami,” kata kenyataan kementerian luar semalam.Ia berkata Malaysia “turut membantah pencerobohan sebelumnya oleh kapal asing lain di perairan kami.”China menuntut hampir seluruh Laut China Selatan dan turut membina beberapa pangkalan ketenteraan di pulau-pulau kecil di perairan tersebut.Tindakan tersebut menimbulkan kemarahan beberapa negawa lain yang turut menuntut perairan tersebut termasuk Vietnam, Filipina, Brunei dan Taiwan.Amerika Syarikat juga menghantar kapal perang melalui perairan itu bagi menegaskan hak antarabangsa bagi kebebasan pelayaran di mana ia menimbulkan kemarahan China.


Walaupun pembeli kurang ke pasar malam, lebih baik daripada tiada, kata peniaga

Bagi peniaga pasar malam, seperti perniagaan bukan dalam kategori sektor ekonomi dan perkhidmatan perlu lain, yang diarahkan tutup sepanjang tempoh pelaksanaan Perintah Kawalan Pergerakan (PKP), lampu hijau untuk membuka kembali perniagaan memberikan kelegaan.Walaupun perniagaan tidak serancak dahulu, tetapi lebih baik daripada tiada.Kebanyakan daripada mereka yang bergantung sepenuhnya kepada pasar malam ini.Ketika tidak dibenarkan berniaga semasa PKP dilaksanakan kembali baru-baru ini, ramai yang terjejas.“Jika kami perlu menutup sepenuhnya sepanjang PKP, habislah kerana tiada gaji bulanan,” kata seorang peniaga pasar malam di Petaling Jaya kepada MalaysiaNow.“Gaji kami bergantung kepada kerja dilakukan”.Jadi, apabila kerajaan mengumumkan pada 4 Februari beberapa sektor perniagaan termasuk pasar malam dibenarkan beroperasi kembali, ramai yang menghembuskan nafas lega.Ini adalah lanjutan daripada pengumuman awal pada 29 Januari bahawa pasar malam dibenarkan beroperasi dengan prosedur operasi standard (SOP) yang ketat.Peniaga mempersoalkan arahan penutupan di bawah PKP, mengatakan pasar pagi masih dibenarkan beroperasi walaupun terdapat kawalan pergerakan.Menurut jadual yang dikeluarkan Dewan Bandaraya Kuala Lumpur dan Majlis Bandaraya Petaling Jaya selepas pengumuman pertama, terdapat lebih kurang 50 pasar malam di ibu kota dan sekurang-kurangnya 20 di Petaling Jaya dibenarkan beroperasi pada hari-hari tertentu dalam seminggu dari 4 petang hingga 10 malam.Selepas pengumuman tersebut, peniaga berharap mereka dapat menebus kembali pendapatan yang hilang sejak beberapa minggu lepas. Akan tetapi ramai yang merasakan perniagaan tidak serancak dahulu.Peniaga di pasar malam Petaling Jaya menggambarkan situasi ini sebagai masih boleh diterima dan menambah dia hanya mendapat cukup-cukup untuk meneruskan kehidupan.“Kurang-kurangnya bolehlah tampung kehidupan dan beli makanan,” katanya.“Kami bekerja hari ini dan dapat gaji hari ini. Bila dapat gaji hari ini, kami makan hari ini”.Dia berjaya mendapatkan stok dan masih ada untung walaupun belum menaikkan harga.“Kalau naikkan pun, sedikit sahaja hasil bertambah,” katanya.“Perniagaan masih boleh hidup tetapi kami hilang 50% hasil jualan”.Pengunjung perlu melalui prosedur operasi standard (SOP) yang ketat sebelum dibenarkan masuk dan membeli barang keperluan.Di Kuala Lumpur, ceritanya hampir sama.Seorang peniaga memberitahu MalaysiaNow jualannya jatuh sebanyak 50%.“Walaupun sektor kami dibenarkan beroperasi kembali, masih belum dapat pendapatan yang cukup untuk meneruskan kehidupan. Tiada gaji, tiadalah duit”.Semenjak PKP 2.0 diperkenalkan, ramai yang memilih untuk tinggal di rumah ketika kerajaan berperang dengan peningkatan jangkitan Covid-19 yang menyaksikan kes harian mencecah empat angka sejak akhir tahun lepas.Apabila kawalan pergerakan dilaksanakan pada 13 Januari lalu, hanya segelintir perniagaan seperti restoran dan perkhidmatan perlu dibenarkan beroperasi.Seorang peniaga di Kuala Lumpur yang menjual makanan ringan digoreng berkata, perniagaan terlalu perlahan menyebabkannya tertanya-tanya apakah orang ramai tahu pasar malam sudah dibenarkan beroperasi.“Ini baru minggu pertama dan ramai di luar sana yang tidak sedar kami sudah dibenarkan beroperasi,” katanya kepada MalaysiaNow.Akan tetapi perniagaan tidak rancak bukan satu-satunya masalah dihadapi peniaga, ramai yang perlu merentas daerah untuk ke tempat kerja.“Untuk datang bekerja susah kerana saya perlu datang dari Kuala Lumpur,” kata seorang peniaga.“Terdapat banyak sekatan jalan raya dan ambil masa lebih lama untuk ke sini dan pulang.”PKP setakat ini yang ditetapkan sehingga 18 Februari, mungkin akan membantu meningkatkan perniagaan peniaga pasar malam.Sehingga ia benar-benar berlaku, mereka hanya mampu berharap.


Kes baru Covid-19 kembali melepasi angka 3,000, 14 lagi kematian direkodkan

Sebanyak 3,288 kes baru Covid-19 dikesan hari ini, menjadikan angka keseluruhan penularan dalam negara berjumlah 245,604, kata Ketua Pengarah Kesihatan Dr Noor Hisham Abdullah.Katanya, sebanyak 1,929 pesakit pulih dan dibenarkan pulang, menjadikan jumlah keseluruhan angka sembuh 198,495 kes.“Selangor kekal mencatatkan kes harian tertinggi iaitu sebanyak 1,757 kes diikuti Kuala Lumpur (408), Johor (369), Negeri Sembilan (157) dan Sarawak (135),” katanya dalam satu kenyataan.Katanya, kes aktif dengan kebolehjangkitan pula berjumlah 52,186.“Daripada jumlah itu 285 pesakit di tempatkan di Unit Rawatan Rapi termasuk 131 memerlukan bantuan alat pernafasan,” katanya.Noor Hisham memaklumkan terdapat 14 lagi kematian, menjadikan jumlah mangsa yang maut meningkat kepada 923 orang.Katanya terdapat 11 lagi kluster baru dikesan membabitkan:Kluster Industri Wawasan di Selangor (tempat kerja).Kluster Batu 20 di Selangor (tempat kerja).Kluster Tapak Bina Persiaran Sepang di Selangor (tempat kerja).Kluster Tapak Bina Jalan Tandok di Kuala Lumpur (tempat kerja).Kluster Jalan Dua Belas di Kuala Lumpur (tempat kerja).Kluster Jalan Tiga KKIP di Sabah (tempat kerja).Kluster Jalan Uda Utama di Johor (tempat kerja).Kluster Jalan Kancil Waha di Johor (komuniti).Kluster Lorong Sahabat di Johor (komuniti).Kluster Lorong Bersatu Damai di Sabah (kumpulan berisiko tinggi).Kluster Jalan Harun di Kuala Lumpur (kumpulan berisiko tinggi).


Hamzah pertahan keputusan KDN rayu perintah mahkamah berhubung kewarganegaraan setara

Menteri Dalam Negeri Hamzah Zainudin mempertahankan tindakan kementeriannya untuk tidak mematuhi perintah mahkamah yang memberikan kewarganegaraan automatik kepada kanak-kanak dilahirkan wanita warga Malaysia di luar negara hasil perkahwinan dengan warga asing, mengatakan kewarganegaraan adalah penghargaan tertinggi yang diberikan oleh kerajaan dan tidak boleh ditawarkan sewenang-wenangnya.Bercakap dalam wawancara di stesen penyiaran RTM malam tadi Hamzah berkata wujud dua kes yang kini dipersoalkan namun keputusan berhubung isu yang sama adalah berbeza.“Satu kes, Suriani vs kerajaan persekutuan. Suriani menang. Satu lagi kes, Mahisha Abdul Majeed vs kerajaan, kerajaan menang.“Oleh kerana ada beza di sini, saya sebagai menteri hanya dapat mengikuti Perlembagaan Persekutuan. Saya simpati perkara ini, bukan tolak sewenang-wenangnya.”Hamzah berkata sekiranya tidak mematuhi keputusan mahkamah, beliau akan dilihat seperti menghina mahkamah.“Kalau saya nak ikut mahkamah, ini maknanya saya langgar Perlembagaan. Apa gunanya saya bersumpah tetapi tidak ikut Perlembagaan?“Isu ini jangan mudah dipermainkan begitu saja,” tambahnya.“Kalau saya simpati, apa yang patut saya lakukan?”Kes yang dirujuk Hamzah tersebut adalah kes Suriani Kempe dan enam yang lain terhadap kerajaan Malaysia dan kes Mahisha Sulaiha Abdul Majeed terhadap ketua pengarah Jabatan Pendaftaran Negara dan dua yang lain atas tafsiran istilah “bapa” dalam Jadual Kedua Bahagian II Bahagian 1 (b) dan 1 (c) Perlembagaan Persekutuan.Hamzah berkata langkah kerajaan untuk meneruskan rayuan terhadap kes Mahisha itu adalah bagi mengelak daripada menghina mahkamah dan mematuhi peruntukan Perlembagaan.“Kalau saya nak tukar Perlembagaan, bukan saya seorang sahaja yang menentukan,” katanya.Menurutnya, jika hendak ditukar dasar tersebut ia perlu dibawa ke Kabinet dan kemudian perlu dibawa kepada Raja-Raja Melayu.“Kalau Majlis Raja-Raja Melayu setuju, barulah boleh kita kembali untuk tukar polisi untuk seksyen tertentu,” katanya.“Walau macam mana simpati saya pun, saya akan balik kepada perundangan ikut cara tertentu untuk akhirnya kita boleh ubah dan beri keselesaan kepada semua.”Beliau juga berkata dalam banyak kes, masalah utama yang yang dihadapi adalah pendaftaran perkahwinan ibu bapa.“Kalau ibu merasakan beri keutamaan untuk warganegara dia patut lahirkan dalam Malaysia, dalam negara. Kalau beri keutamaaan taraf warga suami dan lahir di luar negara kerana mana undang-undang pun beri tanggungjawab kepada ibu dan bapa terhadap pendaftaran anaknya. Tak ada masalah pun.“Masalah timbul ialah ketika anak dilahirkan di luar negara dan bapanya bukan warganegara.”Hamzah berkata walaupun Perlembagaan Persekutuan membenarkan permohonan dibuat, ia tidak menjamin permohonan itu akan dipersetujui.“Ini jadi isu besar dalam negara. Kena faham kedudukan Saya yang jaga undang-undang tentang isu kerakyatan saya juga sumpah untuk ikut Perlembagaan.“Yang paling utama – kesetiaan kepada negara. Kalau setia kita pasti mahu kerakyatan negara kita sendiri.”


Sabah rekod 1 lagi kluster pendidikan libat sekolah berasrama

Satu lagi kluster Covid-19 jenis institusi pendidikan direkodkan di Sabah hari ini dengan 18 kes kumulatif terdiri daripada pelajar asrama Sekolah Menengah Kebangsaan Balung, Tawau, kata Menteri Kerajaan Tempatan dan Perumahan Sabah Masidi Manjun.Jurucakap Covid-19 Sabah itu berkata kes indeks merupakan pelajar lelaki Tingkatan Empat sekolah itu yang dikesan positif pada 21 Januari setelah bergejala sejak 19 Januari lepas.“Saringan telah dijalankan ke atas 38 kontak rapat. Semua pesakit dikategorikan sebagai bergejala ringan (Kategori Satu dan Dua) dan telah dikuarantin serta diberikan rawatan yang sesuai,” katanya menerusi satu kenyataan malam ini.Pada minggu lepas lima kluster Covid-19 jenis institusi pendidikan direkodkan di Sabah iaitu di Putatan (kluster Pandan-Pandan), Sandakan (kluster Jalan Pertukangan), Ranau (kluster Puri Ranau) dan (kluster Bypass Kologon) dan Tambunan (kluster Jalan Kepayan Lama).Sementara itu, Masidi berkata 314 kes baru Covid-19 direkodkan hari ini menjadikan kumulatif 246,077 kes, dan sebanyak tiga kes kematian.“Seramai 177 pesakit sembuh menjadikan jumlah kumulatif 238,187 orang sembuh, manakala 690 pesakit sedang menerima rawatan,” katanya.


489 kes Covid-19 hari ini, tiada kematian

Kementerian Kesihatan Malaysia (KKM) hari ini mengumumkan sebanyak 489 kes baru Covid-19 menjadikan jumlah kes kumulatif kini berjumlah 13,993.Daripada kes dicatatkan hari ini, 487 merupakan penularan dalam negara melibatkan 467 warganegara dan 20 warga asing.Sementara dua kes import melibatkan seorang warganegara dan seorang warga asing.Tiada kematian dilaporkan hari ini dan jumlah kumulatif kematian kekal kepada 141 orang.Sabah dan Kedah masih lagi mencatatkan peningkatan kes tertinggi dengan masing-masing 282 dan 153 kes.Diikuti dengan Selangor (20 kes), Pulau Pinang (7), Johor (6), Perak, Kuala Lumpur dan Terengganu (4), Sarawak (3), Pahang dan Putrajaya (2) dan Negeri Sembilan satu kes.Majoriti kes di Kedah adalah daripada Kluster Tembok sementara di Sabah, kes direkodkan di kawasan zon merah.74 pesakit didiscaj menjadikan jumllah kumulatif discaj 10501 atau 75.04%.489 kes Covid-19 dicatatkan hari ini, tiada kematian.


KL dinamakan bandar terbaik untuk ekspatriat pada 2022

Kuala Lumpur dinamakan sebagai bandar terbaik untuk ekspatriat yang tinggal dan bekerja di negara ini pada 2022, menurut kajian terbaru yang dijalankan oleh platform pembelajaran bahasa dalam talian Preply.
Indeks Global Expat yang dikeluarkan oleh platform itu meletakkan kedudukan ranking kepada 60 destinasi mengikut 11 "relocation metrics" termasuk kos sara hidup, gaji dan cukai pendapatan, memberikan Kuala Lumpur skor penempatan semula ekspatriat sebanyak 6.62 daripada 10.
Kedudukan Kuala Lumpur itu diikuti Tbilisi di Georgia (6.58), Lisbon di Portugal (6.51), Dubai (6.45) dan Bangkok (6.35).
Kajian itu juga meletakkan kos sara hidup bulanan bagi mereka yang berpindah ke Kuala Lumpur pada purata kira-kira £903, manakala purata sewa bulanan bagi sebuah bilik di ibu negara itu dianggarkan sebanyak £363.
Faktor lain yang dinilai termasuk purata kelajuan internet, bilangan lokasi tarikan pengunjung, purata kos makan di luar, keselamatan, kadar pulangan pelawat, kos kerja bersama dan bilangan jam yang diperlukan bagi mempelajari bahasa utama.
Prague disenaraikan di tempat keenam (6.32), diikuti Madrid (6.27), Barcelona (6.21), Alicante (6.18) dan Montreal (6.18).


Pengumuman buka semula sekolah langkah wajar, kata pakar

Ahli pendidikan mengalu-alukan keputusan kerajaan untuk membuka semula sekolah secara berperingkat bermula 3 Oktober depan, mengatakan ia adalah penting bagi menyesuaikan semula murid-murid terutama mereka yang kurang bernasib dan sangat terkesan selepas beberapa bulan menjalani pengajaran dan pembelajaran di rumah (PdPR) berikutan pelaksanaan perintah kawalan pergerakan (PKP) yang berjalan hampir sepanjang tahun, kata pakar.Meskipun keputusan itu mendapat reaksi berbeza daripada ibu bapa dan lain-lain pemegang taruh, bekas ketua pengarah pelajaran Abd Ghafar Mahmud berkata pembukaan sekolah itu wajar untuk membolehkan murid-murid yang kurang bernasib baik mengejar semula pelajaran terutamanya bagi murid luar bandar, murid B40 dan murid berkeperluan khas.Katanya, semua golongan itu menghadapi cabaran yang lebih besar daripada murid-murid biasa dalam menjalani sesi pengajaran dan pembelajaran di rumah (PdPR) sejak setahun lepas.“Murid-murid yang ingin belajar tidak dapat berbuat demikian sepenuhnya kerana isu-isu seperti rangkaian internet, gajet dan keupayaan murid berhubung PdPR,” katanya kepada MalaysiaNow.“Mereka sudah ketinggalan jauh berbanding murid-murid yang ada kemudahan.”Ghafar mengulas keputusan kerajaan untuk membuka sekolah secara berperingkat pada 3 Oktober ini.Menteri Pendidikan Radzi Jidin pada Ahad mengumumkan pembukaan sekolah untuk negeri-negeri dalam fasa Pelan Pemulihan Negara (PPN).Radzi berkata, bagi negeri Fasa Satu, semua institusi pendidikan masih ditutup dan PdPR dijalankan sepenuhnya.Hanya murid-murid peperiksaan di negeri Fasa Dua dibenarkan untuk kembali ke sekolah.Bagi Fasa Tiga dan Empat, semua institusi pendidikan dibuka namun tertakluk kepada penilaian risiko semasa.Katanya, bagi mereka yang dibenarkan ke sekolah, kapasiti 50% ditetapkan untuk setiap kelas, manakala kehadiran ke kelas di institusi-institusi tertentu dijalankan secara penggiliran.Radzi juga memaklumkan ibu bapa yang tidak mahu menghantar anak ke sekolah dibenarkan berbuat demikian namun harus menulis surat kepada sekolah.Antara kemudahan lain termasuklah membenarkan murid ke sekolah tanpa uniform selain membekalkan pelitup muka kepada murid-murid B40.Menurut Ghafar, ketika kes Covid-19 harian masih berada pada nilai 19,000 hingga 20,000, kerajaan tidak boleh terlalu ke hadapan dalam membuka sekolah.“Berdasarkan jumlah kes, kelas perlu diadakan secara berhati-hati.“Cara menteri itu pun sebenarnya sudah cukup konservatif,” katanya.Tambah beliau, selain isu murid, guru-guru juga tertekan dengan PdPR.Katanya, lebih buruk lagi apabila ada ibu bapa yang menuduh guru makan gaji buta apabila PDPR dilaksanakan.“Kita latih semua guru dengan situasi bersemuka atau face-to-face. Kemahiran mengajar online rata-ratanya dipelajari sendiri.“Dalam PdPR, isu utamanya ialah penilaian murid-murid. Banyak kekurangan dalam aspek penilaian murid terjadi apabila kelas dijalankan secara online.”Sementara Pengerusi Gabungan Majlis Guru Besar Malaysia Sukimin Juki berkata, ibu bapa mempunyai fleksibiliti yang secukupnya untuk membuat keputusan sama ada ingin menghantar anak ke sekolah atau sebaliknya.“Kita lihat di kawasan tumpuan pada hujung minggu lepas, ramai yang bercuti. Tiada siapa bangkitkan (pematuhan kepada SOP), padahal tiada penjarakan sosial di kawasan-kawasan seperti itu berbanding di sekolah.“Di sekolah memang orang suka sensasikan, tapi ia tidak terus berbanding kawasan luar sana,” katanya kepada MalaysiaNow.Katanya, SOP dan langkah-langkah keselamatan sudah ditetapkan kementerian bagi menjamin kesihatan murid pada tahap maksimum.Sukimin memberitahu, sekolahnya di Kajang, Selangor yang akan dibuka untuk murid berkeperluan khas pada 3 Oktober nanti sedang menjalani persiapan pembukaan sekolah.Mengenai murid keperluan khas, katanya kerajaan tidak boleh lagi membuang masa dengan tidak mendidik mereka.“Pada usia-usia sebegini, penting untuk kita terus memberi pendidikan, perkembangan dan pengurusan kognitif untuk golongan itu,” katanya.


Debat hanya beri perhatian tidak perlu kepada ‘bakal banduan’?

Debat yang dijadualkan berlangsung pada malam ini antara Najib Razak dan Presiden PKR, Anwar Ibrahim dilihat memberi perhatian yang tidak perlu kepada kedua-dua tokoh tersebut, terutamanya kepada bekas perdana menteri itu yang sudah dijatuhkan hukuman bersalah dan kini dalam proses menunggu rayuan, kata penganalisis.Kedua-dua pemimpin politik itu bertikam lidah di media sosial berhubung isu syarikat tenaga tempatan, Sapura Energy yang mengalami masalah kewangan baru-baru ini sebelum bersetuju untuk berdebat.Debat itu dianjurkan susulan kritikan Naib Presiden PKR Rafizi Ramli terhadap Najib kerana mencadangkan kerajaan membantu Sapura yang baru-baru ini mengumumkan kerugian sebanyak RM8.9 bilion, selain mencadangkan pengambilalihan Petronas ke atas syarikat tersebut.Sebelum ini, MalaysiaNow melaporkan debat itu gagal menimbulkan keterujaan ramai di mana pemerhati politik mempersoalkan kerelevanan debat antara mereka berdua memandangkan hala tuju politik mereka yang semakin jauh dari kerusi kuasa.Najib, yang berdepan penjara 12 tahun dan denda RM210 juta selepas didapati bersalah berhubung kes SRC International dilihat terdesak mencari platform untuk kekal relevan dalam arena politik tempatan.Anwar pula berdepan masalah kredibiliti dan kepercayaan apabila PKR kalah teruk dalam beberapa siri pilihan raya negeri yang diadakan.Pencalonan beliau sebagai perdana menteri Pakatan Harapan (PH) juga menjadi pertikaian antara parti-parti komponen.Menurut pemerhati politik Azizi Safar, debat itu hanyalah peluang kepada kedua-dua ahli politik untuk mencari sokongan dan perhatian.“Comeback? Bukan untuk Najib selagi hukuman penjara tidak dibatalkan oleh mahkamah.“Bagi Anwar pula, dia tidak pernah berkuasa sejak dipecat oleh Umno pada 1998 semasa menjadi timbalan perdana menteri,” katanya kepada MalaysiaNow.Bekas setiausaha Barisan Nasional Pulau Pinang itu menjangkakan tidak ramai yang akan berminat dengan debat tersebut.“Status bekas banduan dan bakal banduan, tidak relevan. Debat berlaku kerana kegelojohan Najib mengheret Anwar ke dalam masalah dia dengan Rafizi,” katanya merujuk kepada bekas ahli Parlimen Pandan itu.Ujarnya sinis, Najib sepatutnya menghantar bekas pegawainya, Isham Jalil untuk berdebat dengan Rafizi dan bukannya membawa Anwar yang sememangnya menunggu peluang berdebat dengan Najib.Najib ketika menjadi perdana menteri pernah mengelak cabaran berdebat ketika pilihan raya menjelang, dengan menyatakan debat bukan budaya politik Malaysia.Bagaimanapun, penganalisis politik dari Universiti Teknologi Mara, Mujibu Abd Muis berkata, debat dan hukuman yang diterima Najib merupakan dua perkara berbeza.Debat tersebut katanya, menjurus kepada pertukaran idea dan pandangan terhadap topik perdebatan.“Perdebatan Najib-Anwar adalah yang terbaik berdasarkan pengalaman, kredibiliti dan autoriti mereka yang pernah menjari menteri kewangan, perdana menteri, dan timbalan perdana menteri,” katanya kepada MalaysiaNow.Tambah Muis, terpulang kepada mana-mana ahli politik sama ada ingin membabitkan diri dengan Najib.Sementara itu, di Sarawak, debat itu dijangka tidak menarik minat ramai pihak.Naib Presiden Parti Bumi Bersatu (PBB) Abdul Karim Rahman Hamzah berkata, ia hanya terhad kepada politik Semenanjung.“Saya tidak boleh komen banyak mengenai debat ini, ia politik Semenanjung.“Jika mereka rasa berdebat boleh membantu perjuangan politik mereka, biarlah,” katanya kepada MalaysiaNow.Ujarnya, GPS tidak akan memihak kepada mana-mana individu.Sentimen itu turut dikongsi beberapa pimpinan politik Sarawak lain antaranya ketua pemuda Parti Rakyat Sarawak, Snowdan Ladan.“Saya hanya akan ‘beli’ popcorn,” katanya dan menambah, Sarawak sukar membaca atau memahami politik Semenanjung.


Aset Najib dibeku hingga AS$681 juta, dilarang belanja lebih RM100,000 sebulan

1Malaysia Development Bhd (1MDB) dan satu anak syarikatnya memperoleh perintah injunksi daripada Mahkamah Tinggi untuk menghalang Najib Razak melupus atau mengurangkan nilai mana-mana asetnya di Malaysia sehingga AS$681 juta.Berdasarkan dokumen yang diperoleh media, injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman.Sekiranya Najib memerlukan lebih daripada jumlah tersebut, beliau perlu mendapatkan kebenaran bertulis daripada peguam1MDB dan Global Diversified Investment Company Limited (sebelum ini dikenali sebagai 1MDB Global Investments Limited).Keputusan itu dibuat Pesuruhjaya Kehakiman Atan Mustaffa Yussof Ahmad dalam prosiding dalam talian semalam selepas membenarkan permohonan injunksi mareva ex-parte (sebelah pihak) yang dipohon 1MDB dan Global Diversified yang merupakan plaintif pertama dan kelima dalam kes saman 1MDB terhadap Najib dan beberapa yang lain.Injunksi mareva adalah perintah menghalang seseorang daripada melupuskan harta sementara kes sedang berjalan.Perintah itu juga menyatakan, Najib mestilah membuat pendedahan secara bertulis kepada 1MDB dan Global Diversified berhubung asetnya sehingga pada nilai AS$681 juta sama ada di dalam atau di luar negara, sama ada di bawah namanya sendiri atau tidak, dan sama ada milikan secara tunggal atau secara bersama defendan lain.Beliau hendaklah memberikan nilai, lokasi serta segala maklumat aset dan maklumat itu perlu disahkan melalui suatu afidavit dan disampaikan kepada peguam plaintif pertama dan kelima.Jika keseluruhan nilai bebas daripada gadaian atau apa-apa sekuriti asetnya di negara ini melebihi jumlah AS$681 juta, Najib boleh mengalihkan atau melupuskan aset itu asalkan jumlah nilai tanpa beban kekal berjumlah tidak kurang daripada AS$681 juta.Perintah tersebut juga menyatakan bahawa mana-mana individu dalam prosiding ini atau sebaliknya, yang dimaklumkan mengenai perintah berkenaan tidak seharusnya membantu atau membenarkan pelanggaran perintah di mana mereka boleh dikenakan tindakan menghina mahkamah jika berbuat demikian.Perintah itu berkuat kuasa sehingga mahkamah mendengar permohonan injunksi inter-parte (dua pihak) pada 21 Februari.Seorang peguam Tetuan Skrine yang mewakili 1MDB ketika dihubungi mengesahkan keputusan mahkamah itu.Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited selaku plaintif manakala Najib, Terrence Geh Choh Heng (bekas pengarah kewangan 1MDB), Jasmine Loo Ai Swan (bekas peguam 1MDB), Casey Tang Keng Chee (bekas pengarah eksekutif 1MDB), Vincent Beng, Radhi Mohamad (ketua pegawai operasi 1MDB) sebagai defendan.Turut dinamakan sebagai defendan iaitu Kelvin Tan Kay Jim (bekas pengarah pelaburan) dan Nik Faisal Ariff Kamil (bekas ketua pegawai eksekutif SRC International Sdn Bhd).Saman AS$8 bilion itu adalah satu daripada 22 saman sivil yang difailkan untuk menuntut lebih AS$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu.


TNB giat pulihkan semula bekalan elektrik di beberapa bandar utama

Tenaga Nasional Berhad (TNB) hari ini memohon maaf kepada jutaan pelanggannya selepas ganguan bekalan elektrik berlaku di Lembah Klang dan beberapa kawasan lain.
Dalam sebuah hantaran Facebook, TNB berkata gangguan tersebut berlaku sejak 12.39 tengah hari tadi melibatkan 2.2GW yang merupakan 10% daripada keseluruhan permintaan bekalan.“
Antara kawasan yang terlibat termasuk Petaling Jaya, Cheras, Bangi, Bayan Lepas, Seberang Jaya, Panchor and Bandar Indera Mahkota.
Menurutnya, bekalan telah dipulihkan sepenuhnya dalam tempoh 20 hingga 40 minit.
“Usaha sedang giat dijalankan untuk memulihkan bekalan” kata TNB.
Dalam pada itu, Dewan Bandaraya Kuala Lumpur (DBKL) berkata gangguan bekalan elektrik itu juga turut menyebabkan lampu isyarat di sekitar Lembah Klang tidak berfungsi.
DBKL turut mengingatkan orang ramai supaya berhati-hati bagi mengelakkan sebarang kejadian tidak diingini berlaku.
"Petugas warden trafik DBKL telah diarahkan untuk mengawal & mengawasi trafik di jalan - jalan utama."
Awal hari ini, beberapa kawasan dilaporkan ketiadaan elektrik termasuk Petaling Jaya, Shah Alam, Ampang dan Kuala Lumpur.
Gangguan bekalan elektrik turut dilaporkan di Kuantan, Pahang dan Seremban, Negeri Sembilan.
Kali terakhir Malaysia mengalami gangguan bekalan elektrik besar pada 2005, apabila sebahagian besar kawasan terputus bekalan elektrik sepenuhnya berikutan kerosakan pada pencawang pembahagian utama di Selangor.


Lebih 60 khemah pelarian Rohingya dimakan api di Bangladesh

Lebih 60 khemah sementara pelarian Rohingya di sebuah kem di daerah Cox’s Bazar di selatan Bangladesh musnah dalam satu kebakaran pada Selasa.“Kami dapati kebakaran berpunca daripada sebuah silinder gas memasak di sebuah khemah Rohingya dan api merebak ke tempat perlindungan yang berdekatan,” kata Pesuruhjaya Bantuan dan Penghantaran Pulang Pelarian Bangladesh, Shah Rezwan Hayat kepada Agensi Anadolu.Kebakaran tercetus di Blok B kem No.9 di kem pelarian Rohingya Balukhali.Hayat mengesahkan lebih 20 khemah Rohingya rosak dalam kebakaran itu dan seorang pelarian cedera ringan dan dimasukkan ke hospital.Sementara itu akhbar tempatan Prothom Alo melaporkan sekurang-kurangnya lima Rohingya cedera ketika berusaha mengawal kebakaran dan beberapa kanak-kanak dilaporkan hilang.Pada 22 Mac lalu, kebakaran besar di kem penempatan Rohingya terbesar di dunia itu telah mengorbankan sekurang-kurangnya 15 orang dan lebih 10,000 khemah serta sebuah hospital medan Turki turut musnah.Kem sementara itu menempatkan lebih 1.1 juta Rohingya yang kebanyakannya melarikan diri daripada keganasan tentera di Rakhine, Myanmar pada Ogos 2017.


Ku Li positif Covid-19 selepas jadi kontak rapat Adun Nenggiri

Ahli Parlimen Gua Musang Tengku Razaleigh Hamzah disahkan positif Covid-19 dan kini menerima rawatan di Pusat Perubatan Universiti Malaya (PPUM), kata sumber.Sumber yang rapat dengan pengerusi Jemaah Penasihat Umno itu berkata, Razaleigh mempunyai kontak rapat dengan Ahli Dewan Undangan Negeri (Adun) Nenggiri Ab Aziz Yusoff yang disahkan positif Covid-19 pada 9 Januari lalu.Bagaimanapun sumber berkata, Razaleigh yang berumur 83 tahun itu berada dalam keadaan sihat dan stabil serta tidak mengalami sebarang komplikasi.“Tengku Razaleigh menjalani ujian saringan baru-baru ini dan keputusannya disahkan positif,” kata sumber itu kepada MalaysiaNow.Difahamkan pegawai Razaleigh, Lokman Abdul Ghani dan salah seorang lagi pegawai juga disahkan positif Covid-19 dan menerima rawatan di Hospital Kuala Lumpur (HKL).Sebelum ini beberapa menteri dan timbalan menteri disahkan positif Covid-19.Mereka adalah Menteri Dalam Negeri, Hamzah Zainuddin; Menteri di Jabatan Perdana Menteri (Ekonomi), Mustapa Mohamad dan Menteri Pembangunan Wanita, keluarga dan Masyarakat, Rina Harun.Semalam, Timbalan Menteri Komunikasi dan Multimedia, Zahidi Zainul Abidin disahkan positif Covid-19 selepas menerima keputusan ujian saringan awal.


Keputusan dalam sistem kewangan: Bank atau kerajaan?

Seorang ahli ekonomi memberi amaran terhadap idea mengalihkan kuasa untuk mencipta wang dari bank perdagangan kepada Parlimen, mengatakan bantahan terhadap langkah sedemikian adalah kerana ahli politik tidak layak untuk diberikan kuasa sedemikian.
"Mereka tidak ada pengetahuan mengenainya," kata Geoffrey Williams dari Universiti Sains dan Teknologi Malaysia.
“Insentif mereka bersifat politik, dan mereka tidak boleh memikul tanggungjawab ini dengan bersungguh-sungguh dan penuh keanjalan yang dituntut (dalam perkara ini).
"Ia sama sahaja seperti meletakkan mahkamah di bawah kawalan ahli politik," katanya sambil menambah bahawa perbahasan mengenai isu ini adalah sebahagian daripada teori dan dasar monetari.
Muhammad Zahid Abdul Aziz, bekas pegawai bank dari Gerakan Keadilan Monetari (MMJ), berkata kuasa untuk mencipta wang perlu diambil daripada institusi kewangan dan diberikan kepada kerajaan di bawah kuasa Parlimen.
Bagaimanapun Williams, seorang felo kanan bukan pemastautin di Institut Penyelidikan Ekonomi Malaysia berkata langkah sedemikian sama sahaja seperti nasionalisasi atau memiliknegarakan sistem kewangan.
"Ia akan menghadkan akses kepada kredit bagi pengguna dan perniagaan, dan ia akan memusnahkan inovasi dan perusahaan," katanya.
“Di negara seperti Malaysia, ia terdedah dengan rasuah dan peruntukan berdasarkan pertimbangan bukan komersial seperti etnik dan naungan."
Zahid berpandangan langkah melucutkan kuasa bank perdagangan daripada mencipta wang akan mengurangkan inflasi, namun Williams berkata terdapat kesilapan asas dalam analisis sedemikian.
Pertama, katanya, adalah tidak benar Malaysia mempunyai inflasi yang boleh dielakkan.
Beliau juga mempersoalkan tanggapan bahawa inflasi boleh dikawal dengan mengawal bekalan wang.
"Ketiga, adalah tidak benar penciptaan wang melalui akses kepada kredit dalam sistem kewangan komersial Malaysia adalah berbahaya," katanya.
"Malahan, sebaliknya. Tanpa sistem kewangan komersial, kita akan berada dalam sistem Soviet."
Williams turut menambah sistem diguna pakai ketika ini yang membenarkan bank mencipta wang bukanlah sesuatu yang luar biasa.
Di Malaysia, katanya, perkara itu selalu berlaku, dengan syarat kuasa sedemikian dikawal oleh bank pusat itu Bank Negara Malaysia (BNM).
“Sudah menjadi peranan bank perdagangan untuk mencipta wang mengikut permintaan pasaran dan pengurusan kewangan yang berhemah. Inilah cara mereka menjalankan perniagaan untuk pendeposit, peminjam dan pemegang saham mereka.
"Tanpa ini, perniagaan dan pengguna tidak akan mempunyai akses kepada kredit, dan kuasa membeli, menjual atau melabur mereka akan sangat terhad,” katanya sambil menambah bahawa BNM mengawal proses ini melalui dasar monetari, termasuk penciptaan asas wang, wang kertas dan syiling.
Langkah-langkah lain termasuk pengurusan harga wang dan hutang, kadar dasar semalaman, dan peraturan pengurusan bank.
Williams berkata bank perdagangan mencipta wang kerana sistem perbankan telah ditubuhkan ratusan tahun dahulu sebelum bank pusat atau pihak berkuasa monetari mula wujud.
Katanya lagi, bank akan mengambil deposit dan meminjamkannya pada kadar faedah tertentu bagi membayar balik pendeposit mereka dan membayar pemegang saham bagi kos menguruskan bank.
“Pinjaman diberikan kepada pemohon yang berdaya maju berdasarkan penilaian komersial bahawa mereka boleh dibayar balik daripada aktiviti ekonomi,” katanya.
"Setiap pinjaman mencipta deposit lain yang boleh dipinjamkan semula, jadi akan dapati kesan berganda yang menghasilkan lebih banyak wang daripada deposit asal."
Ketika dihubungi MalaysiaNow, Zahid mempertahankan cadangannya mengenai pihak berkuasa monetari pusat, berkata badan seperti itu harus dianggotai oleh mereka yang terbaik dan paling bijak, bebas daripada campur tangan kerajaan.
“Wang yang diperlukan kerajaan dikemukakan dalam bentuk bajet oleh Kementerian Kewangan dan dibahaskan untuk kelulusan di Parlimen,” katanya.
"Apabila diluluskan, wang kemudian diwujudkan dan diserahkan kepada bank pelaburan negara, untuk diarahkan sepenuhnya kepada ekonomi sebenar. Bank ini juga boleh dibuat untuk membuat laporan kepada Parlimen."
Berhubung kenyataan Williams mengenai kredit, beliau berkata kekurangan akses kepada kredit bagi perniagaan adalah asas kepada pembaharuan wang.
"Di Malaysia, purata 65% pinjaman dan pembiayaan pergi ke sektor pinjaman peribadi, kad kredit dan perumahan manakala hanya 35% pergi ke ekonomi sebenar bagi mewujudkan hasil ekonomi dan pekerjaan," katanya.
"Adakah kita lebih suka keadaan ketika ini di mana hanya 16% pinjaman diberikan oleh bank swasta?"
Zahid juga mempersoalkan pendekatan bank pusat terhadap inflasi, mencadangkan bahawa sasaran sepatutnya adalah untuk menghapuskan inflasi sepenuhnya dan bukan hanya mengawalnya.
Williams menegaskan bahawa BNM telah mewujudkan kestabilan dan mengawal selia proses penciptaan wang oleh bank perdagangan, namun MMJ berkata bank pusat itu gagal mengawal selia sistem perbankan.
Pengerusi MMJ Ahamed Kameel Mydin Meera juga berkata BNM gagal dalam peranannya menguruskan ekonomi melalui kawalannya terhadap kadar dasar semalaman.
"Mengawal inflasi dan kadar pertukaran ringgit adalah antara fungsi asasnya. Namun lihat pada inflasi ketika ini.
"Jika sekeping roti canai berharga 10 sen pada awal 1970-an, kini ia berharga kira-kira RM2 – peningkatan 1,900%. Jadi apakah peranan BNM sebenarnya?
“Apa yang kita lihat ialah BNM melindungi bank dengan mengorbankan rakyat dan perniagaan,” katanya dalam satu kenyataan kepada MalaysiaNow.


Kes baru Covid-19 catat angka 1,745

Sebanyak 1,745 kes baru Covid-19 dikesan hari ini, menjadikan angka keseluruhan penularan dalam negara berjumlah 305,880.Katanya, sebanyak 2,276 kes pesakit pulih dan dibenarkan pulang, menjadikan jumlah keseluruhan angka 280,707 kes sembuh.Selangor masih mencatatkan kes harian tertinggi iaitu sebanyak 640 kes diikuti Johor (376), Sarawak (139), dan Perak (136).Kes aktif dengan kebolehjangkitan pula kini berjumlah 24,025.Daripada jumlah itu 195 pesakit ditempatkan di Unit Rawatan Rapi termasuk 95 memerlukan bantuan alat pernafasan.Terdapat 7 lagi kematian akibat Covid-19 turut dicatat hari ini menjadikan jumlah keseluruhan korban sebanyak 1,148.


Umno kekal sokong PN tolak kerjasama PKR dan DAP, cadangan Najib diketepikan

Pemimpin tertinggi Umno hari ini memperbaharui komitmen parti, mengekalkan sokongan kepada Perikatan Nasional (PN) sekaligus memberi tamparan kepada bekas presiden parti itu, Najib Razak yang mencadangkan kerjasama dengan Presiden PKR Anwar Ibrahim.Majlis Kerja Tertinggi (MKT) Umno yang bersidang sejak malam tadi turut mengulangi nada sama untuk tidak bekerjasama dengan PKR dan DAP.Ahli Parlimen Umno terus menyatakan sokongan kepada kerajaan PN.“Umno turut menggesa kerajaan Perikatan Nasional menambah baik prinsip kerjasama atas dasar “political consensus”,” kata kenyataan MKT Umno itu.Dalam mesyuarat hampir empat jam itu juga, Presiden Umno Ahmad Zahid Hamidi berkata MKT Umno juga menyarankan agar inisiatif Rekonsiliasi Nasional atau Agenda Perdamaian Nasional segera dilaksanakan.Ahli Parlimen Bagan Datuk itu berkata, usaha tersebut dapat dilakukan dengan menggembleng penyertaan semua parti politik yang bernaung dalam kerajaan PN dan juga parti-parti pembangkang.Selain itu, katanya Umno turut mendokong sepenuhnya titah dan saranan Yang di Pertuan Agong dan Majlis Raja-Raja Melayu agar dikendurkan segala ketegangan politik dengan melakukan gencatan politik bagi memastikan kestabilan politik negara dapat terus dipertahankan.Sebelum ini, Sultan Abdullah Sultan Ahmad Shah bertitah tiada keperluan untuk darurat diisytiharkan di negara ini.Perkara itu diputuskan selepas memperhalusi permohonan yang dipersembahkan Perdana Menteri Muhyiddin Yassin dan berbincang dengan Raja-Raja Melayu selain melihat situasi sedang dihadapi negara ketika ini.


PN tuntut penjelasan selepas Anwar pulang dari Arab Saudi tanpa bertemu putera mahkota

Perikatan Nasional (PN) menuntut penjelasan daripada kerajaan mengenai apa yang berlaku sewaktu lawatan rasmi Anwar Ibrahim ke Arab Saudi baru-baru ini, yang mana perdana menteri dan rombongan menterinya gagal bertemu dengan pemerintah “de facto” kerajaan Putera Mahkota Mohammed bin Salman.
Gabungan pembangkang itu juga menggesa Anwar untuk memberikan pendedahan penuh mengenai kos perjalanan termasuk butiran keselamatan dan anggota rombongan lain, kepada ahli Parlimen di Dewan Rakyat.
“Arab Saudi bukan sahaja merupakan rakan dagangan penting Malaysia, malah mempunyai hubungan yang amat akrab dengan negara kita.
“Di atas kepentingan ini, perdana menteri diminta untuk menjelaskan kegagalan lawatan ini di dalam Dewan Rakyat agar ahli-ahli Parlimen dapat merungkai dan menghuraikan dengan lebih lanjut supaya hubungan rapat dua hala kedua-dua negara akan terus dipertahankan,” kata Ahli Parlimen Machang Wan Ahmad Fayhsal Wan Ahmad Kamal, yang mengetuai jawatankuasa hal ehwal antarabangsa PN.
Persoalan timbul selepas disahkan Anwar tidak dapat bertemu Mohammed, putera mahkota Arab Saudi yang juga perdana menteri, walaupun pertemuan mereka dijadualkan sebagai acara kemuncak ketika lawatan rasmi tiga hari beliau.
Wisma Putra sebelum ini berkata lawatan itu atas jemputan Mohammed.
Laporan Bernama berkata pertemuan itu tidak berlangsung kerana putera mahkota itu mempunyai perubahan rancangan menjelang bulan Ramadan.
Sekurang-kurangnya dua diplomat yang bercakap dengan MalaysiaNow berkata insiden itu memalukan kerajaan secara diplomatik, dan juga mempersoalkan perbezaan tahap layanan yang diberikan kepada Anwar berbanding dengan lawatan Muhyiddin Yassin ketika menjadi perdana menteri dua tahun lalu.
Wan Fayhsal berkata tidak ada laporan berita yang menunjukkan bahawa Anwar, yang menunaikan umrah di Mekah pada hari pertamanya, diberi penghormatan untuk memasuki Kaabah seperti yang berlaku terhadap Muhyiddin dan bekas perdana menteri lain sewaktu lawatan rasmi mereka ke Arab Saudi.
Beliau berkata Pejabat Perdana Menteri mesti menjawab soalan serius mengenai hubungan Malaysia-Arab Saudi.
“Umum mengetahui bahawa perdana menteri hanya akan berlepas untuk mengadakan sesuatu lawatan rasmi sekiranya semua aturan jemputan dan pertemuan sudah disahkan oleh kedua-dua negara. Dalam perkara ini, adakah PMO sudah mengesahkan semua pertemuan termasuk pertemuan di antara perdana menteri dan Putera Mahkota Mohammed bin Salman sebelum perdana menteri berlepas ke Arab Saudi?” soal beliau.
Wan Fayhsal mengingatkan kepentingan Arab Saudi bukan sahaja sebagai penjaga dua kota suci umat Islam iaitu Mekah dan Madinah, tetapi juga rakan perdagangan penting bagi Malaysia.
“Pelaburan Arab Saudi melalui Saudi Aramco di Pengerang adalah salah satu contoh pelaburan berimpak tinggi yang membantu Malaysia dalam pembangunan industri minyak dan gas berteknologi tinggi.”
“Dalam ketegasan perdana menteri agar kerajaan melaksanakan dasar penjimatan dalam pentadbirannya, saya meminta agar perdana menteri membentangkan dalam Parlimen keseluruhan kos lawatan ini, termasuk segala persiapan yang telah dibuat melibatkan segala kos perjalanan dan perbelanjaan pasukan keselamatan, delegasi dari Pejabat Perdana Menteri serta dari Pejabat menteri-menteri yang mengiringi perdana menteri dalam siri lawatan ke Arab Saudi pada kali ini.”


Menteri turut merayu Singapura selamatkan nyawa banduan warga Malaysia

Menteri Komunikasi dan Multimedia Annuar Musa hari ini turut menyertai paduan suara yang merayu supaya nyawa seorang banduan cacat mental warga Malaysia diselamatkan daripada menjalani hukuman mati di Singapura, ketika percubaan akhir sedang diusahakan di mahkamah agar Naggaenthran K Dharmalingam tidak menjalani hukuman mati di republik itu. “Saya berdoa rayuan bagi #NagaenthranDharmalingam yang memiliki IQ serendah 69 akan diterima supaya dia tidak menjalani hukuman mati pada Rabu,” kata menteri Umno itu dalam sebuah ciapan Twitter. “Saya harap pengampunan diberikan seperti yang dimohon oleh Perdana Menteri Ismail Sabri.”Nagaenthran ditahan pada 2009 kerana membawa 43g heroin ke Singapura, negara yang memiliki undang-undang dadah paling keras di dunia.Dia dijatuhkan hukuman mati setahun selepas itu dan dijadualkan menjalaninya pada 10 November selepas kalah dalam beberapa rayuan di mahkamah. Kemarahan berhubung pelaksanaan hukuman itu berpunca daripada diagnosis keupayaan mentalnya, yang mengesahkan antara lain memiliki IQ 69 – di bawah nilai ambang 70 bagi seseorang itu diisytiharkan seseorang individu yang tidak memiliki keupayaan intelek.Kumpulan hak asasi manusia dan aktivis juga turut mengadakan protes dan bantahan sejak dua minggu lalu bagi mengingatkan kerajaan Singapura tentang kewajipannya mematuhi perjanjian antarabangsa yang melarang hukuman mati terhadap OKU mental.Kes beliau juga mendapat perhatian Perdana Menteri Ismail Sabri Yaakob yang menulis rayuan kepada rakan sejawatnya dari Singapura Lee Hsien Loong supaya nyawa Nagaenthran diselamatkan.Semalam, Mahkamah Tinggi Singapura membenarkan penangguhan pelaksanaan bagi memberi laluan kepada peguamnya untuk memfailkan rayuan termasuk peguam hak asasi terkemuka M Ravi. Namun kumpulan hak asasi Lawyers for Liberty kemudiannya mempersoalkan jadual pada yang diberikan mahkamah, termasuk dua pendengaran dalam tempoh kurang dari 24 jam selain perintah supaya penyerahan afidavit difailkan sebelum pukul 10 pagi hari ini. “Tiada peguam dapat failkan hujahan bertulis dan menyediakan afidavit dalam masa semalaman. Ia adalah arahan yang tidak masuk akal daripada mahkamah dan nampaknya seperti berniat untuk menggugurkan kedua-dua perbicaraan pada 9 November,” kata kumpulan itu.Kementerian dalam negeri Singapura mempertahankan keputusan tersebut bagi meneruskan pelaksanaan hukuman gantung sampai mati terhadap Nagaenthran, mengatakan penghakiman mendapati lelaki itu “mengetahui apa yang dia lakukan” ketika kesalahan tersebut dibuat.


‘Kerugian Forex lebih memalukan negara’, Najib mula serang Dr M

Najib Razak mempersoalkan ulasan panel hakim Mahkamah Rayuan hari ini ketika mereka menyampaikan kepurusan kes SRC hari ini, di mana transaksi RM42 juta dana ke dalam akaun banknya disifatkan sebagai tindakan “memalukan negara”.Namun, sasaran serangan beliau dihalakan kepada Dr Mahathir Mohamad dengan merujuk kerugian pertukaran mata wang asing yang berlaku ketika pemimpin veteran itu mengetuai kerajaan, mengatakan ia adalah skandal yang membawa malu lebih besar terhadap negara.“Jika anda mahu cakap tentang perkara yang memalukan negara, ada lagi isu-isu skandal lain, contohnya skandal berhubung pertukaran mara wang asing yang menyebabkan negara rugi sebanyak RM31 bilion.“Bukankah itu satu isu memberi malu lebih besar kepada negara?” soal beliau pada sidang media dalam talian menyertai peguam belanya Muhammad Shafee Abdullah beberapa jama selepas gagal dalam rayuan bagi mengenepikan sabitan tujuh pertuduhan salah guna kuasa, pecah amanah dan pengubahan wang haram berkait pemindahan RM42 juta dana dari SRC International ke dalam akaun bank peribadinya.Ketika menyampaikan penghakiman hari ini, Abdul Karim Abdul Jalil bersama dua lagi hakim Mahkamah Rayuan yang sepakat mengekalkan keputusan bersalah oleh Mahkamah Tinggi terhadap Najib, merujuk penghujahan pembelaan semasa perbicaraan bekas perdana menteri itu yang mengatakan beberapa pinjaman berjumlah RM4 bilion dari dana Kumpulan Wang Persaraan (KWAP) kepada SRC dibuat di mana wang berjumlahRM42 juta dimasukkan ke dalam akaun Najib berasal, diluluskan atas nama kepentingan negara.“Tidak ada kepentingan negara ketika RM42 juta dipindahkan ke dalam akaun Najib, ia hanya memalukan negara,” kata Karim ketika membacakan penghakiman hari ini.Ulasan itu turut menarik kritikan Shafee yang berkata ia sepatutnya tidak perlu dikeluarkan.Najib berkata beliau sentiasa memperomosikan kepentingan negara sepanjang karier politiknya.“Sudah tentu, saya rasa sangat-sangat kecewa dengan (ulasan) tersebut,” katanya.Beliau berkata di bawah kepimpinannya, aset negara berkembang dari RM800 bilion kepada RM2 trilion.“Jadi, saya sudah sumbang banyak dalam menambah kekayaan negara.”Walaupun Najib tidak menyebut nama Mahathir, kata-kata beliau itu jelas merujuk kepada sejumlah kerugian bernilai AS$10 bilion yang didakwa telah ditanggung oleh Bank Negara Malaysia antara 1987 dan 1992.Pada 2017, sewaktu Mahathir mengetuai pembangkang melawan pentadbiran Najib berikutan pembongkaran skandal 1MDB, kerajaan Barisan Nasional ketika itu menubuhkan suruhanjaya siasatan diraja (RCI) di mana ia turut dilihat menyerang bekas perdana menteri itu.Najib berkata RCI itu ditubuhkan bagi menyiasat beberapa kerugian negara yang kemudiannya tidak diambil tindakan susulan oleh kerajaan Pakatan Harapan yang mentadbir negara pada 2018.“Kehilangan RM31 bilion diklasifikasikan sebagai ‘tiada tindakan susulan’,” tambahnya.Dalam pada itu, menjawab soalan sama ada beliau merancang untuk bertanding pada pilihan raya umum akan datang, Najib berkata ada beberapa pertimbangan perlu diambil sebelum apa-apa keputusan dibuat berkenaan perkara itu.“Kita akan hadapi jika kita jumpa hambatan itu.“Ada beberapa pertimbangan politik dan peribadi perlu dilakukan,” kata ahli Parlimen Pekan tersebut.


’Lebih mencabar’, Jack Black teruja bintangi siri baru Kung Fu Panda

Siri francais terbaru animasi popular Kung Fu Panda bakal menemui peminat dengan watak utamanya “Master Po” kembali dibintangi pelakon asal Jack Black.
Tayangan animasi Kung Fu Panda: The Dragon Knight itu akan dilancarkan di platform Netflix pada 14 Julai ini.
Kali terakhir Black merakamkan suara watak popular itu adalah pada 2016 bagi versi filemnya Kung Fu Panda 3 dan filem pendek Secrets of the Scroll.
Dalam sebuah wawancara, Black berkata beliau teruja dan tidak berfikir panjang untuk menerima tawaran Netflix untuk menjayakan siri terbaru animasi itu.
Menurut Black, beliau tertarik dengan tawaran produksi kerana idea siri terbaru Kung Fu Panda lebih menarik dan mencabar.
Siri yang terdiri daripada 11 episod itu turut kembali menggunakan khidmat pelakon James Hong sebagai Mr Ping yang merupakan watak bapa angkat kepada Po.


Media sosial sasarkan Najib selepas Muhyiddin ditumbangkan

Najib Razak kini menjadi sasaran kritikan di Facebook, menyertai pimpinan pembangkang dan sekutu mereka dalam kalangan aktivis terkemuka dalam menggesa peletakan jawatan bekas perdana menteri, Muhyiddin Yassin.Bagaimanapun, kritikan berterusan yang diterima Najib itu menandakan peralihan dari beberapa keadaan sebelum ini di mana beliau menggunakan media sosial untuk mempertikaikan cara kerajaan menangani pandemik Covid-19.Najib kini dilihat gembira dengan peletakan jawatan Muhyiddin dengan satu baris ayat yang sering menonjol dalam kempen media sosialnya sejak tumbang dari tampuk pentadbiran negara pada Pilihan Raya Umum 2018.Bahkan dalam hantaran yang menggesa rakyat Malaysia menyokong kontinjen negara ke temasya sukan Paralimpik Tokyo 2020, beliau turut dilihat dikritik ekoran peranannya yang menjadi punca kelompongan kuasa ketika negara dilanda pandemik.“Hilangnya TSMY dari hiraki Kabinet kerajaan, hilang jugak idea bijaksana anda berkait Covid.“Biasanya anda mulakan setiap hari baru di muka buku dengan ratib wirid pelbagai salah silap TSMY bersabit Covid-19. Barangkali juga bersama-sama TSMY ada Covid 19? Hilang TSMY, maka hilanglah Covid-19,” kata seorang pengguna.Seorang pengguna lagi dilihat mengingatkan Najib mengenai ahli-ahli Parlimen yang beliau kumpulkan untuk menarik sokongan mereka terhadap Muhyiddin sehingga kerajaan hilang majoriti.“Waktu sukan Olimpik tempoh hari, menteri KBS dari Umno ada di sisi atlet-atlet berjuang.“Tetapi angkara 15 ekor MP yang bangang, kini atlit paralimpik terpaksa berjuang tanpa kelibat seorang menteri KBS,” katanya merujuk Reezal Merican Naina Merican, salah seorang dari 20 ahli Parlimen Umno menolak untuk mengikut gesaan Najib untuk meletakkan jawatan.Najib bersama Presiden Umno Ahmad Zahid Hamidi menjadi pemimpin utama dalam siri percubaan menggulingkan Muhyiddin.Kedua-dua mereka juga turut mendukung pemimpin PKR Anwar Ibrahim dalam usahanya menduduki jawatan perdana menteri.Pengikut palsuSejak beliau tumbang pada 2018 dan disusuli dengan pelbagai pendedahan jutaan wang tunai dan barangan mewah yang disimpannya, pasukan komunikasi Najib telah berusaha untuk membina semula imejnys menggunakan kuasa media sosial.Bekas perdana menteri itu mengumpul sekurang-kurangnya 4.5 juta pengikut di Facebook.Bagaimanapun wujud keraguan mengenai angka tersebut sekitar lapan tahun selepas sebuah syarikat pemaju perisian yang berpangkalan di United Kingdom mendedahkan Najib adalah pemimpin politik utama yang memiliki pengikut palsu.Menggunakan “Fake Follower Check” yang dibangunkan Rob Waller, beliau mendapati Najib memiliki jumlah pengikut palsu paling tinggi dibandingkan tujuh pemimpin lain dari Amerika Syarikat, Australia, India, Thailand, Jepun, Singapura dan Vietnam.Beliau turut mendapati sekitar 70% dari 1.4 juta pengikutnya pada waktu itu adalah akaun palsu.Aplikasi yang dibangunkan Waller itu kemudian dibatalkan susulan beberapa perubahan berlaku dalam ekosistem media sosial.Setakat ini, masih tidak ada aplikasi atau alat efektif yang mengenal pasti keaslian sokongan dalam media sosial, terutamanya dengan kewujudan “cybertrooper” – mereka yang ditugaskan untuk memberikan sokongan kepada agenda seseorang pemimpin dengan menggunakan akaun palsu.


2 juta penerima Sinovac dijangka hilang sijil lengkap vaksin

Dianggarkan seramai dua juta penerima vaksin Sinovac akan kehilangan sijil lengkap jika mereka gagal mendapatkan vaksinasi dos penggalak dalam jangka masa seminggu menjelang 31 Mac.Menteri Kesihatan Khairy Jamaluddin berkata sebanyak 2.09 juta penerima Sinovac belum melengkapkan dos penggalak ketika ini.“Mengikut unjuran kita untuk seminggu lagi, mungkin akan ada dua juta penerima vaksin primer Sinovac yang berisiko hilang status vaksin lengkap mereka,” katanya pada sidang media hari ini.Sebelum ini, Khairy berkata mereka yang penerima vaksin Sinovac dan warga emas akan diberikan tempoh sehingga hujung Februari untuk mendapatkan dos penggalak.Bagaimanapun, pada awal bulan ini, beliau mengumumkan tempoh tersebut akan dilanjutkan sehingga 31 Mac depan.Khairy turut berkata beliau tidak menjangkakan bulan puasa yang menjelang tidak lama lagi akan melambatkan kadar penerima dos penggalak.“Saya tak jangkakan perlahan pada Ramadan kerana saya rasa tidak ada kadar yang lagi lambat dari sekarang. Kadarnya sangat-sangat rendah,” katanya.


KPT tanggung bayaran UPUOnline semua pemohon sesi 2022/2023

Kementerian pengajian tinggi (KPT) bersetuju menanggung sepenuhnya bayaran proses UPUOnline/Unik ID kepada semua pemohon bagi sesi akademik 2022/2023.Menteri Pengajian Tinggi Noraini Ahmad berkata melalui usaha itu, permohonan kemasukan ke institusi pendidikan tinggi awam (IPTA) dan institusi latihan kemahiran awam (ILKA) boleh dibuat terus di laman sesawang upu.mohe.gov.my.Beliau berkata tempoh permohonan ditetapkan bermula esok (4 Februari) hingga 31 Mac ini bagi lepasan Sijil Pelajaran Malaysia (SPM), Sijil Pelajaran Tinggi Malaysia (STPM), asasi, Sijil Tinggi Agama Malaysia (STAM), lepasan matrikulasi serta diploma atau setaraf.“Kerajaan dan KPT khususnya amat prihatin akan kekangan serta kesan sekiranya pemohon diwajibkan membeli nombor pin Unik ID di Bank Simpanan Nasional (BSN) untuk membuat permohonan UPUOnline.“Justeru, KPT berharap agar keputusan ini dapat meringankan beban dan melancarkan urusan pemohon untuk melanjutkan pengajian seterusnya menjamin masa depan yang lebih cerah,” katanya dalam kenyataan.Pada tahun lepas, KPT bersetuju untuk memberi pengecualian bayaran itu kepada semua pemohon bagi sesi akademik 2021/2022.


Sajak dan buku terlarang

Buku “The Essential Left” yang dipinjamkan oleh Syed Husin Ali kepada aku menjadi kitab pertama yang aku baca tentang sosialisme.
Agak susah juga untuk aku memahami apa yang digarap oleh Marx, Engles, Lenin dan Mao dalam buku ini.
Aku pernah mendengar nama Marx.
Karl Marx (1818-1883) ini dikatakan pemikir, penulis dan pencetus idea sosialis dan komunis.
Ketika aku melamar untuk menjadi ahli Kelab Sosialis di Universiti Malaya (UM) aku tidak faham apa bezanya sosialis dengan komunis.
Pada tahun 1971 di Malaysia, aku tahu ada Parti Sosialis Rakyat Malaya (PSRM).
Ada Parti Komunis Malaya (PKM) di bawah pimpinan Chin Peng.
PKM bergerak dalam hutan kerana diharamkan untuk bergerak secara terbuka.
Manakala nama Vladimir Lenin (1870-1924), aku terbaca bahawa sosok ini adalah pemimpin politik dari Rusia.
Lenin sudah lama mati.
Nama Mao Zedong (1893-1976) ini selalu aku dengar.
Sosok ini adalah pemimpin politik dari China. Dia masih hidup ketika aku masuk UM.
Apa yang menarik untuk aku tentang Mao ialah potongan rambut dan fesyen kolar baju yang dipakainya.
Aku langsung tidak tahu siapa pula sosok yang bernama Friedrich Engles (1820-1895).
Pengetahuan aku amat-amat terbatas. Pembacaan aku tentang falsafah atau teori ekonomi atau politik amat cetek.
Asas pembacaan aku dalam Bahasa Melayu.
Justeru, aku selalu terfikir alangkah baiknya jika buku-buku keilmuan progresif seperti ini ada dalam Bahasa Melayu.
Atau ditulis dengan lenggok bahasa yang lebih demokratik dan tidak memerlukan aku membuka kamus.
Antara nama-nama ini nama Mao yang paling selalu aku dengar.
Ini kerana dia pemimpin negara China yang tidak jauh dari Malaysia.
Juga di Malaysia ada ramai warga berketurunan Cina.
Malah aku pernah terbaca berita tentang mata-mata menggeledah sebuah rumah orang politik di sebuah Kampung Baru Cina dan ditemui buku karya Mao.
Buku dan tulisan Mao dianggap subversif. Pemilik buku ini dicap sebagai anti-nasional. Aku juga tak faham makna anti-nasional.
Apakah kerana dia Cina maka dia dicap anti-nasional?
Perkataan anti aku faham maknanya tidak suka kepada sesuatu.
Apakah anti-nasional ini bermakna anti- Melayu? Tak suka kepada Melayu.
Sebenarnya aku juga tidak faham apa makna subversif.
Pemahaman aku ialah kumpulan subversif ini adalah kumpulan yang melawan.
Anti-nasional dan subversif adalah dua perkataan politik paling pop ketika aku masuk universiti.
Untuk anak muda perkataan paling pop ketika itu ialah “kartus” dan “berdengung”.
Aku mentakrif membaca buku atau kitab subversif bermakna membaca buku dan kitab melawan.
Melawan amat menarik bagi aku. Aku dari kecil memang suka melawan.
Melawan dan mempersoalkan apa yang wujud. Aku suka bertanya kenapa dan mengapa. Aku nak tahu hal itu dan hal ini.
Contohnya dari kecil aku agak skeptik dengan hantu.
Takut ada tapi aku mahu bukti tentang wujudnya hantu.
“Adik nak tengok hantu.” Aku membahasakan diri aku Adik ketika aku membesar.
Dari kecil lagi aku mahu melihat hantu sama seperti aku dapat melihat pokok pisang.
Jadi bila aku terbaca wujudnya buku atau tulisan terlarang ini menaikkan berahi aku untuk mencari dan membaca apa yang terlarang ini.
Di UM ada gedung perpustakaan yang amat besar dengan ribuan koleksi buku untuk jadi rujukan kepada mahasiswa.
Gedung buku ini terletak di hadapan Dataran Sastera.
Berjalan ke gedung ini wajib melintasi Sudut Pidato yang didirikan di bawah pokok kayu tak sampai 50 meter dari pintu kaca bangunan perpustakaan.
Setiap pelajar dikenakan sekali bayaran 50 ringgit, duit cagaran. Jika kami terhilang atau tidak memulangkan buku dari perpustakaan maka duit ini akan lupus.
Lepas berijazah boleh “claim” kembali duit 50 ringgit ini.
Dalam gedung buku ini ada buku yang ditakrif sebagai “red spot”.
Ini adalah buku yang ramai mahu meminjam. Jumlah buku terhad. Justeru siapa dulu dia dapat.
Peminjam buku red spot ini memerlukan giliran.
Manakala peminjam buku terbuka yang diambil dari rak buku tidak memerlukan giliran.
Boleh meminjam untuk seminggu atau dua minggu.
Aku juga difahamkan dalam gedung buku ini ada buku dan kitab terlarang.
Kitab dan buku yang dianggap subversif oleh kerajaan.
Sosok mana yang mentafsir buku itu atau buku ini subversif aku tidak tahu.
Dari legenda dan mitos yang aku dengar dari para senior dalam gedung buku UM ada “Das Kapital”.
Buku yang kali pertama dicetak pada tahun 1867, sudah melebihi seratus tahun.
Das Kapital ini sebuah buku yang sudah lama aku dengar namanya.
Malah ketika aku di sekolah menengah lagi aku diberitahu bahawa Das Kapital ini sama tarafnya seperti kitab Injil untuk penganut Kristian atau al-Quran untuk penganut Islam.
Das Kapital ini untuk penganut fahaman komunis.
Untuk aku kitab Das Kapital ini tidak memberahikan aku berbanding dengan Buku Merah Mao.
Aku ada terbaca dalam Utusan tentang Buku Merah Mao.
Pelajar di negara China  berdemo dan membawa Buku Merah Mao ketika menggerakkan Revolusi Kebudayaan atau Cultural Revolution pada tahun 1966.
Apa makna dan mengapa bawa buku ini aku tidak mengerti.
Bila aku baca berita Revolusi Kebudayaan aku bertanya pada diri sendiri apakah agaknya isi Buku Merah ini hinggakan dipuja oleh anak muda di China.
Malah pada tahun 1968 aku terbaca dalam akhbar berbahasa Inggeris New Strait Times tentang pelajar dan mahasiswa di Paris menunjukan perasaan.
Mereka juga membawa  gambar Mao. Malah dilaporkan Buku Merah Mao juga jadi rujukan mahasiswa di Paris.
Untuk aku berita seperti ini tertanam dalam ingatan  aku.
Kenapa ada buku dilarang? Ini menaikkan syahwat aku untuk membaca.
Untuk aku yang terlarang itu pasti menarik. Pasti ada rahsia tersimpan di dalamnya.
Jika tidak kenapa buku itu dilarang untuk dibaca?
Dalam masa yang sama aku juga di fahamkan buku-buku terlarang ini boleh dibaca jika ianya hendak dijadikan bahan rujukan.   Ini kerana  kami pelajar universiti – dari menara gading,
Buku-buku terlarang ini untuk rujukan pelajar yang menyediakan tesis pasca sarjana muda atau tesis Phd.
Pelajar tahun satu seperti aku tidak ada peluang.
Hakikatnya hendak membaca buku dan kitab ini walaupun untuk tujuan rujukan bukan mudah. Ianya memerlukan syarat. Ini maklumat yang aku dengar dari para senior di Kolej Kelima.
Syarat pertama, pensyarah wajib mencadangkan nama buku ini.
Kedua, wajib mendapat kebenaran daripada Kementerian Dalam Negeri (KDN).
Syarat dari KDN ini pada hemat aku amat berat.
Kali pertama aku masuk ke gedung buku UM ini ialah ketika minggu orientasi.
Ini tempat wajib dilawati oleh pendatang baru. Kali pertama masuk aku hanya berlegar dari tingkat ke tingkat tanpa meminjam buku.
Mata aku terbuka dan mulut melopong apabila melihat jumlah buku yang banyak.
Beratus kali lebih besar daripada perpustakaan di Sekolah Menengah Undang Jelebu (SMUJ) mahu pun di Malay College Kuala Kangsar (MCKK).
Ketika Kelab Sosialis mengadakan jamuan teh untuk ahli baru aku sempat  bertemu dengan Usman Awang (1929-2001) dan Latif Mohidin.
“Cuba tengok pada dinding masuk library, ada sajak khas.
“Sajak ini diminta khas oleh Beda Lim, dia penjaga library. Bayaran pun agak lumayan,” kata Usman kepada aku tentang sajaknya yang ada dalam perpustakaan UM.
Dengan maklumat ini aku masuk ke gedung buku untuk mencari sajak Tongkat Warrant.
Bila aku sampai di pintu masuk mata aku liar mencari.
Betul! Aku ternampak di dinding masuk ada sajak Tongkat yang ditulis dengan huruf tembaga.
Aku rasa ramai juga tidak menyedari wujudnya sajak ini.
Hendak membacanya perlu mendongak ke atas.
Siswa siswi yang masuk ke gedung buku bukan masuk ke muzium atau galeri seni.
Mata mereka tidak tercari-cari.
Hati dan matanya hanya tertumpu kepada buku bukan dinding.
Mereka tidak akan mendongak mencari-cari di siling.
Justeru ramai pelajar tidak sedar akan wujudnya sajak ini.
Aku mendongak dan membaca sajak Tongkat:
Perpustakaan tercinta ini,Pelabuhan kebudayaan peradaban zaman,Gedung akal laut bicara manusia,Mutiara pendeta tasik pujangga,Kota kebenaran penaung kebebasan,Ucap suara,Dari ruang ini bersinar keagungan pemikiran,Menghayati teluk liku zaman demi zaman,Tanpa prasangka apa tanpa batas benua,Kekal bersama angin yang mengusapi,Abadi bersama langit yang memayungi,Dikeramatkan untuk anda menghidup segala,Di perpustakaan tercinta ini.
Ini sajak Tongkat. Aku merasa bangga bukan sahaja membaca sajak-sajak Usman malah bertemu dengan sasterawan itu sendiri.
Sajak Tongkat ini amat dalam maknanya.
Dalam sajak ini Tongkat sedar bahawa buku dan perpustakaan bukan hanya gedung ilmu.
Malah universiti itu adalah juga gedung kebebasan ucap bicara.
Cukup bersejarah: Tongkat menulis sajak tentang kebebasan ucap bicara.
Sajak ini tergantung dalam gedung buku.
Tidak sampai 50 meter dari sajak ini ialah Sudut Pidato Universiti.
Sudut Pidato ini dari apa yang aku baca adalah tempat kebebasan ucap bicara seperti dalam sajak Tongkat.
Ketika aku budak koleq di MCKK aku sudah membaca tentang demo pelajar yang bermula dari Sudut Pidato ini.
Kini aku sudah dua bulan menjadi mahasiswa.
Beberapa buah buku sudah dan sedang dibaca.
Aku melamar untuk menjadi ahli Kelab Sosialis.
Apa yang aku tunggu ialah aksi.
Aku mahu melihat demo dan tunjuk perasan seperti yang berlaku di Paris pada tahun 1968.
Seperti gambar pelajar dan anak muda yang aku lihat dalam majalah Life, Time dan Newsweek.
Atau yang belaku di hadapan Rumah Putih di Amerika Syarikat yang mana aku lihat  gambar anak muda pelajar dan mahasiswa yang berambut panjang berdemo menentang Perang Vietnam.
Aku menunggu aksi.


Jangan pandang ringan SOP Covid-19, kata menteri

Orang ramai diingatkan tidak memandang ringan prosedur operasi standard (SOP) Covid-19 terutama dari segi pemakaian pelitup muka kerana Perintah Kawalan Pergerakan Pemulihan (PKPP) masih berkuat kuasa di seluruh negara.Menteri Kanan (Kluster Keselamatan) Ismail Sabri Yaakob berkata walaupun beberapa lokaliti dikenakan PKP Diperketatkan (PKPD) dan Bersyarat (PKPB), ini tidak bermakna kawasan lain bebas daripada undang-undang.Katanya Akta Pencegahan dan Pengawalan Penyakit Berjangkit 1988 (Akta 342) masih berkuat kuasa selagi PKPP dilaksanakan di seluruh negara dan tindakan boleh diambil jika berlaku pelanggaran perintah.“Walaupun kita isytiharkan PKPB dan PKPD di beberapa lokasi atau lokaliti, seluruh Malaysia masih lagi dalam PKP, tapi dalam keadaan yang agak longgar apabila kita memperkenalkan PKPP. Selagi PKP, sama ada Bersyarat, Diperketatkan atau Pemulihan, ia masih lagi tertakluk di bawah Akta 342.“Kesalahan yang disenaraikan di bawah akta tersebut boleh dikuatkuasakan dan tindakan undang-undang boleh dikenakan,” katanya pada sidang media secara maya menerusi Facebook Kementerian Pertahanan, hari ini.Katanya Akta Pencegahan dan Pengawalan Penyakit Berjangkit 1988 (Akta 342) masih berkuat kuasa selagi PKPP dilaksanakan di seluruh negara dan tindakan boleh diambil jika berlaku pelanggaran perintah.Ismail yang juga menteri pertahanan berkata, undang-undang itu bukan hanya terpakai kepada individu yang ingkar tetapi juga premis perniagaan yang boleh dikenakan tindakan seperti dikompaun ataupun diarah tutup.Sementara itu, beliau berkata polis menahan 661 individu atas kesalahan ingkar PKPP semalam dengan 632 dikompaun, 27 direman dan dua orang dijamin.“Jumlah 661 orang (yang ditahan semalam) bermakna meningkat hampir sekali ganda daripada tangkapan atau penahanan hari sebelumnya (467 orang),” katanya.Katanya daripada jumlah itu, tidak memakai pelitup muka menjadi kesalahan tertinggi dengan 223 individu, manakala gagal mematuhi penjarakan fizikal seramai 191 orang, gagal menyediakan peralatan/merekod butiran diri (112), langgar syarat atau perintah di kawasan PKPB (75), aktiviti di pusat hiburan (45) dan lain-lain (15).Operasi Benteng (Op Benteng) pula menyaksikan 72 pendatang tanpa izin ditahan semalam selain rampasan 35 kenderaan darat.Ismail berkata sejak pelaksanaan Op Benteng pada Mei lalu, seramai 497 pendatang tanpa izin dan 28 tekong ditangkap di Sarawak.Dalam pada itu, beliau berkata seramai 50,254 individu pulang ke tanah air bagi tempoh 24 Julai hingga semalam, dan daripada jumlah itu, seramai 8,151 orang sedang menjalani kuarantin wajib dan 381 lagi dibawa ke hospital untuk rawatan, manakala 41,722 individu didiscaj dan dibenarkan pulang.


Taiwan jumpa belon cuaca, disyaki milik China

Tentera Taiwan pada Khamis berkata ia telah menemui bangkai belon cuaca yang berkemungkinan milik China yang terhempas di sebuah pulau terpencil dan terletak di lokasi strategik berdekatan pantai China, di tengah-tengah pertikaian antara China dan Amerika Syarikat (AS) berhubung belon pengintip.
Taiwan kerap mendakwa tentang peningkatan pencerobohan angkatan tentera Beijing sejak tiga tahun lalu, termasuk jet pejuang yang terbang berhampiran pulau itu selain dron dekat dengan pulau kecil luar pesisir.
Pada pagi Khamis tentera Taiwan berkata tenteranya di pulau Dongyin, sebahagian daripada kepulauan Matsu yang dikawal oleh Taiwan di luar pantai Fuzhou China, memerhati rapat objek tidak diketahui jatuh dari langit sebelum menemui sisa belon itu.
Belon berdiameter kira-kira 1 meter dengan kotak instrumen yang ditandakan dengan aksara Cina ringkas - yang digunakan di China tetapi bukan Taiwan - dan perkataan "Taiyuan Radio No. 1 Factory Co., Ltd.", "Alat bunyi datmosfera digital GTS13 " dan "alat meteorologi", kata tentera.
Taiyuan ialah bandar utama di utara China. Reuters belum dapat menghubungi pihak yang rapat dengan kilang itu.
"Siasatan awal menentukan bahawa bangkai ditemui adalah alat pengesan meteorologi, yang telah dikumpulkan oleh jabatan berkaitan untuk penilaian lanjut," kata tentera Taiwan dalam satu kenyataan ringkas.
Bercakap kepada pemberita di Parlimen pada Jumaat, Menteri Pertahanan Chiu Kuo-cheng berkata kementeriannya telah menghantar satu pasukan untuk menyiasat belon yang terhempas itu.
"Tentera negara... tidak akan membuat kesimpulan hanya dengan melihat penampilan. Jawapan hanya akan dibuat selepas siasatan," katanya.
Kementerian Pertahanan Taiwan berkata pada Selasa ia tidak melihat sebarang belon pengawasan dari China di sekitarnya, ketika pertikaian antara China dan AS berhubung belon pengintip mencetuskan kebimbangan mengenai peningkatan ketegangan tentera.
Dongyin terletak di bahagian atas Selat Taiwan di laluan penting bagi mana-mana tentera China dari wilayah timur Zhejiang jika mereka menyerang Taiwan, dan pulau itu dipertahankan dengan baik.
Tahun lepas, Taiwan berkata sebuah pesawat kecil China dipandu terbang sangat dekat dengan Dongyin dalam apa yang kerajaan dakwa kerajaan China sengaja mengerahkan pesawat awam untuk menguji tindak balas tentera Taiwan.
China juga mengerahkan dron berhampiran kepulauan yang dikuasai Taiwan berhampiran pantai China pada Ogos lalu ketika Beijing mengadakan latihan perang berhampiran Taiwan, yang berakhir setelah tentera Taiwan menembak jatuh satu dron.


Lelaki bergelar ‘Datuk’, direman dua hari disyaki terlibat kes pukul

Seorang lelaki bergelar “Datuk” dan rakannya direman dua hari mulai hari ini kerana disyaki terlibat dalam kes pukul serta ugut seorang lelaki di sebuah restoran di Tropicana Avenue, Petaling Jaya dekat sini Selasa lepas.Ketua Polis Daerah Petaling Jaya ACP Nik Ezanee Mohd Faisal berkata perintah tahanan reman sehingga esok ke atas suspek masing-masing berumur 42 dan 39 tahun itu dikeluarkan oleh Penolong Pendaftar Siti Mazrah Mohamad di Mahkamah Petaling Jaya hari ini.Semalam, Bernama melaporkan kedua-dua suspek yang juga ahli perniagaan didakwa berada dalam keadaan mabuk ketika kejadian dan disiasat di bawah Seksyen 323 Kanun Keseksaan kerana dengan sengaja menyebabkan kecederaan dan Seksyen 506 kanun yang sama kerana ugutan jenayah.Siasatan awal mendapati kejadian berlaku apabila suspek berang ditegur seorang pelanggan di restoran berkenaan kerana bercakap dengan nada suara yang tinggi.


Jangan heret negara ke ‘kancah politik tidak menentu’, titah Agong

Sultan Abdullah Sultan Ahmad Shah hari ini menitahkan agar Malaysia tidak diheret sekali lagi ke “kancah politik tidak menentu”, ketika negara sedang berdepan dengan pandemik Covid-19 yang menyaksikan peningkatan kes tinggi sejak kebelakangan ini.Yang di Pertuan Agong bertitah, kemelut politik yang melanda Malaysia hari ini perlu diselesaikan mengikut Perlembagaan negara.“Berhubung dengan perkembangan terkini situasi politik negara, Seri Paduka Baginda menasihati rakyat, khususnya ahli-ahli politik, untuk bersama bermuhasabah agar negara ini tidak sekali lagi diheret ke kancah politik yang tidak menentu ketika kita semua masih berhadapan dengan pelbagai masalah dan masa depan yang sukar akibat ancaman wabak Covid-19,” titah Agong dalam satu kenyataan dikeluarkan Datuk Pengelola Bijaya Diraja Istana Negara, Ahmad Fadil Shamsuddin pagi ini.“Seri Paduka Baginda menegaskan ahli-ahli politik seharusnya tidak mengakhiri perbezaan pendapat dengan permusuhan tetapi sebaliknya menyelesaikan permasalahan melalui perundingan dan proses-proses perundangan yang termaktub di dalam Perlembagaan Persekutuan”.Ini merupakan kenyataan kedua dikeluarkan Istana Negara minggu ini selepas Presiden PKR Anwar Ibrahim mengadap Agong bagi menyerahkan “dokumen sahih” membuktikan beliau mempunyai sokongan “kukuh dan meyakinkan” untuk menumbangkan kerajaan Perikatan Nasional (PN).Dalam kenyataan pertama, Istana Negara mengatakan Anwar tidak menyerahkan senarai ahli-ahli Parlimen bagi membuktikan dakwaannya sudah mempunyai sokongan majoriti untuk menumbangkan Perdana Menteri Muhyiddin Yassin.Istana Negara turut menasihatkan Anwar agar mengikut lunas undang-undang seperti termaktub dalam Perlembagaan negara.Ini merupakan kenyataan kedua dikeluarkan Istana Negara minggu ini selepas Presiden PKR Anwar Ibrahim mengadap Agong bagi menyerahkan “dokumen sahih” membuktikan beliau mempunyai sokongan “kukuh dan meyakinkan” untuk menumbangkan kerajaan Perikatan Nasional (PN).Dalam kenyataan hari ini, Sultan Abdullah turut mengulangi titah nasihat semasa Istiadat Perasmian Pembukaan Penggal Ketiga Parlimen ke-14 pada bulan Mei lalu.“Untuk mempamerkan kematangan dalam berpolitik dan memahami serta menjiwai keluh kesah rakyat dan tidak mengabaikan kesejahteraan rakyat”.Agong turut menasihatkan seluruh rakyat agar memainkan peranan masing-masing dalam berdepan dengan peningkatan kes Covid-19 yang agak membimbangkan akhir-akhir ini.“Mematuhi prosedur operasi standard dan tatacara amalan kebiasaan baru dalam membantu pihak-pihak berkuasa memerangi penularan Covid-19 demi keselamatan diri dan kesejahteraan negara,” kata kenyataan itu.


223,923 individu terima dos pertama vaksin setakat 10 Mac

Seramai 223,923 individu dalam kumpulan fasa pertama Program Imunisasi Covid-19 Kebangsaan telah menerima dos pertama vaksin setakat semalam.Menteri Kesihatan Dr Adham Baba berkata Sarawak merekodkan angka pemberian vaksin tertinggi dengan 28,194, diikuti Selangor (24,211), Kuala Lumpur (20,510) dan Sabah (18,670).“Di Johor pula seramai 17,476 individu, Perak (17,450), Pahang (17,434), Kelantan (14,982), Kedah (14,200), Terengganu (13,070) dan Negeri Sembilan (10,741).“Di Pulau Pinang pula seramai 9,811 individu, Melaka (6,258), Perlis (5,241), Putrajaya (3,337) dan Labuan (2,338),” katanya menerusi infografik yang dimuat naik di akaun Twitter miliknya hari ini.Pada 24 Feb lepas, program imunisasi itu dilancarkan dengan Perdana Menteri Muhyiddin Yassin dan Ketua Pengarah Kesihatan Dr Noor Hisham Abdullah menjadi antara individu terawal menerima suntikan dos pertama vaksin Covid-19, jenis Pfizer-BioNTech.


Putrajaya pertimbang turun harga maksimum kit ujian kendiri Covid-19 lebih awal

Kerajaan sedang mempertimbang untuk melaksanakan harga kawalan baharu kit ujian kendiri Covid-19 yang lebih murah lebih awal, berbanding jangkaan pada Disember ini.Timbalan Menteri Perdagangan Dalam Negeri dan Hal Ehwal Pengguna Rosol Wahid berkata pada masa ini kementerian giat mengadakan rundingan dengan pelbagai pihak berkepentingan supaya kit ujian kendiri tersebut dapat segera dijual dengan harga yang lebih rendah.Beliau berkata bagaimanapun dalam masa sama kerajaan turut perlu mengambil kira kepentingan dan kelangsungan perniagaan pemain industri yang terbabit dengan kit ujian kendiri tersebut.“Pembukaan sektor ekonomi, pelancongan dan pendidikan secara berperingkat dalam tempoh ini dan lain-lain kelonggaran di bawah Fasa Pelan Pemulihan Negara (PPN) yang bakal diumumkan kerajaan dari semasa ke semasa akan menjadikan kit ujian kendiri Covid-19 ini sebagai alatan perubatan penting yang amat diperlukan.“Dalam erti kata lain, ujian pengesanan kendiri Covid-19 kini menjadi satu norma baru yang perlu diadaptasi dalam kehidupan seharian segenap lapisan masyarakat. Oleh itu kerajaan sentiasa prihatin dalam memastikan pengguna mampu mendapatkan kit ini pada harga lebih baik dan pemain industri juga dapat meneruskan kelangsungan perniagaan,” katanya dalam satu kenyataan.Dalam perkembangan sama beliau berkata hasil pemeriksaan penguat kuasa kementerian di 3,106 premis seluruh negara sejak harga kawalan kit ujian kendiri Covid-19 dikuatkuasakan pada 5 September lalu, terdapat 348 premis yang menjual di bawah paras harga kawalan  RM19.90 bagi runcit dan RM16 bagi borong manakala 2,554 premis menjual kit tersebut mengikut harga kawalan.“Kementerian menyambut baik  inisiatif pemain industri yang peka dengan situasi semasa dan secara tidak langsung membantu mengurangkan bebanan rakyat dengan  menawarkan kit ini pada harga lebih rendah daripada harga kawalan ditetapkan kerajaan,” katanya.Dalam perkembangan sama Rosol berkata penjualan kit ujian kendiri tersebut akan diperluaskan ke premis selain farmasi dan klinik seperti pasar raya serta kedai serbaneka, seawal Oktober ini.“Sebelum itu kementerian perlu terlebih dahulu memastikan premis-premis yang menjual kit ujian kendiri Covid-19 ini mempunyai maklumat mencukupi mengenai syarat-syarat jualan termasuk mematuhi aspek pelabelan produk dan kaedah pengendaliannya bagi memudahkan orang ramai,” katanya.


Gerik, Bugaya diisytihar darurat, PRK tangguh

Yang di Pertuan Agong Sultan Abdullah Sultan Ahmad Shah berkenan mengisytihar darurat bagi kawasan Parlimen Gerik, Perak dan Dewan Undangan Negeri (DUN) Bugaya, Sabah selepas menerima sembah maklum daripada jemaah menteri, kata Muhyiddin Yassin.Perdana menteri dalam satu kenyataan berkata, Agong berkenan untuk mengisytiharkan darurat bagi kedua-dua tersebut setelah berpuas hati terdapat keperluan berbuat demikian.“Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan yang membolehkan Pilihan Raya Kecil (PRK) Parlimen Gerik dan DUN Bugaya yang dijadualkan pada 16 Januari 2021 dibatalkan dan ditangguhkan ke suatu tarikh yang akan ditentukan kelak,” kata Muhyiddin dalam satu kenyataan hari ini.Katanya, jemaah menteri pada 4 Disember membincangkan secara terperinci akan kesan PRK Gerik, Perak dan Bugaya, Sabah jika diadakan pada masa pandemik Covid-19 masih menular di negara ini.“Mengambil iktibar penularan Covid-19 susulan Pilihan Raya Negeri Sabah sebelum ini, jemaah menteri berpandangan kedua-dua PRK ini perlu dielakkan atas faktor ancaman kesihatan awam, ancaman ke atas kehidupan ekonomi dan ancaman ketenteraman awam,” tambahnya.MalaysiaNow pada November lalu melaporkan, Agong turut berkenan pelaksanaan Pengisyhtiharan Proklamasi Darurat bagi kawasan Parlimen Batu Sapi, Sabah.Dengan pengisytiharan ini, tiga PRK tersebut ditangguhkan ke satu tarikh yang akan ditentukan kelak.


Sasterawan Negara Kemala meninggal dunia

Sasterawan negara Ahmad Kamal Abdullah atau lebih dikenali dengan nama penanya, Kemala, meninggal dunia di rumah anak lelakinya di Damansara hari ini.Presiden Persatuan Penulis Nasional Malaysia (Pena), Mohamad Saleeh Rahamad berkata jenazah Allahyarham dimandikan serta disembahyangkan di Surau As Shahabah, Seksyen 7 Kota Damansara, Petaling Jaya sebelum dikebumikan di Tanah Perkuburan Islam Seksyen 9 Kota Damansara, selepas solat Asar.Menurutnya, Allahyarham yang meninggal dunia pada pukul 12 tengah hari tadi sebelum ini berada dalam keadaan uzur dan menghidap beberapa penyakit termasuk komplikasi buah pinggang.“Allahyarham bukan sahaja memberi sumbangan dalam bentuk penulisan, pembangunan sastera dan melahirkan penulis baharu menerusi Persatuan Sasterawan Nusantara Melayu Raya (Numera) diasaskan beliau,” katanya ketika dihubungi Bernama. Beliau berkata menerusi Allahyarham berusaha menyatukan kesusasteraan Melayu di Malaysia, Indonesia, Brunei dan Singapura untuk diangkat ke peringkat antarabangsa.“Kegigihan beliau yang bergerak bukan atas dasar kapasiti peribadi ini sememangnya sukar untuk digantikan,” katanya lagi.Kamal, 80, menerima anugerah Sastera Negara ke-11 pada 2012 dan pernah bertugas di Dewan Bahasa dan Pustaka pada 1968 sebelum bersara pada 1996 sebagai ketua bahagian kesusasteraan bandingan.Allahyarham aktif dalam karya sastera dan mula menulis sajak sejak sekolah rendah dan hasil penulisannya telah diterjemahkan ke dalam pelbagai bahasa termasuk Cina, Urdu, Perancis, Jerman, Belanda, Slovania, Sepanyol dan Serbo-Croatian.


Apabila ‘jenaka’ jadi reaksi pengumuman kerajaan digulingkan

Sesetengah ahli politik bekerja sehingga mati di pejabat, sesetengahnya bermati-matian untuk merebut jawatan. Dan mungkin juga, sesetengah akan mati bersama-sama jawatan mereka satu hari nanti.Berita gempar mengenai “kejatuhan kerajaan” semalam adalah hasil daripada pertempuran berterusan ketiga-tiga kumpulan ini.Sepuluh tahun lalu, tanggapan tentang kerajaan digulingkan akhirnya tidak berlaku. Sebahagian daripada kita mengimpikannya berlaku selepas mempunyai kerajaan daripada parti sama selama beberapa dekad.Tetapi 2018 memusnahkan harapan tentang kerajaan impian yang kita impikan selama ini.Rakyat Malaysia berpusu-pusu mengundi untuk menjatuhkan satu-satunya kerajaan yang mereka kenali selama ini.Hampir dua tahun kemudian, mereka melihat perubahan tampuk pemerintahan lagi.Ada yang mengatakan tindakan ini sebagai khianat, ada juga yang mengatakan inilah bagaimana demokrasi berfungsi apabila “angka” menjadi sangat penting.Ironinya, obsesi terhadap “bilangan majoriti” melanda negara demokrasi berparlimen yang matang dari Eropah hingga Jepun.Kini, demokrasi sudah mula berfungsi dalam sistem kita.Hikmahnya di sini, rakyat Malaysia sudah belajar bagaimana bertindak balas terhadap peristiwa-peritiwa ini dengan tenang, sinis dan lawak jenaka seperti yang kita lihat semalam selepas pengumuman Presiden PKR Anwar Ibrahim.Sikap sinis seperti itu apabila menghadam berita tentang politik tidak seharusnya disalah anggap sebagai sikap tidak peduli.Menunjukkan keraguan adalah cara orang ramai memberitahu ahli politik mereka seharusnya menggunakan “skrip” lebih baik, terutamanya apabila tindakan mereka akan mengundang kecaman.Itulah sebabnya kami memutuskan untuk melaporkan tentang jenaka di media sosial selepas pengumuman Anwar.Sesetengah perkara wajar untuk mendapatkan pandangan daripada “profesor kangkung” yang obses melihat nama mereka dipetik atau dijadikan nota kaki manakala sesetangah perkara lagi tidak memerlukan respons serius.Ramai rakyat Malaysia yang sudah cakna dengan politik 12 tahun lalu menonton berita semalam dengan senyuman sinis di wajah mereka. Rasa seperti “deja vu” melihat politik negara kita akhir-akhir ini.Ketika ahli politik terbang menggunakan jet peribadi, menaiki kereta dengan iringan kereta pengawal, rakyat bawah bergelut dengan kehidupan, pendidikan, dan keluarga mereka. Dengan kata lain, masa depan mereka.Ketika media, ahli politik dan penulis blog berbayar mereka memandang serius berita tentang pertukaran kerajaan, ramai daripada kita lebih memikirkan nasib selepas penangguhan moratorium berakhir, mengenai keselamatan anak-anak dan kualiti sekolah , dan mengenai kos barang keperluan minggu ini.Terdapat istilah dalam sains politik yang merujuk kepada keyakinan dan kepercayaan masyarakat terhadap pemerintahan, dan ahli politik pada umumnya: political efficacy.Lambakan jenaka dalam talian semalam menunjukkan betapa rendahnya “political efficacy” kita pada masa ini.Sekiranya ahli-ahli politik tidak merasakan ini sebagai satu daripada panggilan kejut atau “wake up call”, lebih baik mereka tidak perlu bangkit lagi daripada tidur.


Anwar pecat lantikan politik GLC untuk buat lantikan baru, kata penganalisis

Pemecatan secara menyeluruh semua jawatan dalam syarikat berkaitan kerajaan (GLC) pada awal bulan ini memberi bayangan jelas ianya bertujuan untuk memastikan pelantikan baru yang mempunyai kaitan dengan politik boleh dibuat, kata seorang penganalisis politik.
Keputusan untuk menamatkan perkhidmatan lantikan politik di badan berkanun, syarikat kementerian kewangan dan GLC dibuat pada mesyuarat Kabinet 14 Disember lalu, di mana Ketua Setiausaha Negara Mohd Zuki Ali berkata dalam taklimat pekeliling kepada ketua setiausaha kementerian bahawa arahan itu harus dilaksanakan segera.
Namun begitu, sejauh mana badan tersebut boleh diterajui oleh individu yang benar-benar bebas daripada pengaruh politik masih menjadi tanda tanya.
Ia susulan bekas langkah melantik semula bekas ahli Parlimen Machang Ahmad Jazlan Yaakub sebagai pengerusi Felcra dalam satu langkah yang didedahkan hanya sehari selepas pengumuman mengenai lantikan politik.
Bagaimanapun, Perdana Menteri Anwar Ibrahim berkata pada 21 Disember bahawa pelantikan semula Jazlan, yang pada mulanya diumumkan oleh timbalannya Ahmad Zahid Hamidi, telah ditangguhkan.
Beliau juga berkata terdapat kekeliruan berhubung kenyataannya mengenai pelantikan politik di GLC.
"Cuma ada kekeliruan, saya tidak pernah menyatakan bahawa tidak boleh mana-mana orang terlibat politik itu menjadi pengurusan, tetapi (sebaliknya) mesti terikat dengan syarat-syarat, dan mesti ada kelayakan dalam bidang berkenaan," katanya.
Beliau menambah bahawa beberapa ahli politik atau ahli Parlimen mungkin ditugaskan tetapi kerajaan akan menetapkan garis panduan pelantikan, dan meneliti prestasi sebelum ini dan pematuhan mereka terhadap amalan tata kelola dan tadbir urus yang baik.
Oh Ei Sun dari Institut Hal Ehwal Antarabangsa Singapura berkata memadangkan Pakatan Harapan (PH) sudah lama memperjuangkan agenda pembaharuan dan membawa dasar-dasar yang progresif, ramai pihak mengharapkan supaya lantikan-lantikan politik di bawah pentadbiran Perdana Menteri Anwar Ibrahim lebih bersifat reformasi.
“Secara amnya, kurang rasuah,” katanya kepada MalaysiaNow ketika ditanya adakah pengaruh politik akan tamat sekiranya pelantikan jawatan-jawatan utama GLC bukan dalam kalangan ahli politik.
Boleh jadi, pemain industri tertentu yang mempunyai kelayakan dan pengalaman luas dilantik untuk jawatan tersebut.
Bagaimanapun, apakah jaminan yang mengatakan mereka tidak mempunyai kaitan dalam politik.
Sebagai contoh, para pemimpin parti komponen PH amat lantang tidak bersetuju sebarang lantikan individu kluster mahkamah menjadi sebahagian daripada ahli jemaah menteri.
Tetapi, pada minggu pertama pentadbirannya sebagai perdana menteri, Anwar melantik Presiden Umno Ahmad Zahid Hamidi sebagai timbalannya, sekaligus menjadi individu kedua terpenting dalam organisasi kerajaan pusat.
Meskipun Zahid belum terbukti bersalah, beliau kini sedang berdepan pembelaan diri ke atas 47 lagi tuduhan jenayah pecah amanah membabitkan dana Yayasan Akalbudi.
Mengulas mengenai hal itu, Oh menegaskan pelantikan politik adalah sesuatu yang baik dan boleh dijangka.
Tetapi, katanya, mereka yang dilantik mesti mempunyai sekurang-kurangnya tahap kecekapan, profesionalisme dan integriti untuk jawatan-jawatan tersebut.
“Jika anda lihat kembali kepada (jawatan dalam) 1MDB dan beberapa GLC lain, sudah pasti anda cenderung untuk hilang kepercayaan terhadap pelantikan politik oleh kerajaan terdahulu,” katanya.
Atas sebab itu, katanya, lantikan-lantikan baru yang bakal dibuat seharusnya memenuhi kriteria-kriteria penting bagi memastikan jawatan-jawatan itu dapat berfungsi dengan lebih efisien dan baik.
Bolehkan lantikan politik dihentikan?
Dalam pada itu, seorang penganalisis politik Awang Azman Awang Pawi dari Universiti Malaya (UM) berpandangan amalan melantik pemimpin atau individu yang mempunyai pengaruh politik daripada menjawat jawatan-jawatan utama badan kerajaan sukar dihentikan.
Ini kerana, katanya, ianya tidak menyalahi undang-undang dan Perlembagaan negara.
"Cuma pelantikan ini harus berdasarkan kelayakan akademik, berintegriti tinggi, mesra rakyat dalam memberikan perkhidmatan, mampu berprestasi dan memberikan impak yang lebih baik kepada agensi yang dianggotai," katanya kepada MalaysiaNow.
Tambahnya, setiap pemimpin parti yang menyertai kerajaan Anwar juga mahu menyumbang dengan lebih baik melalui penyertaan di pelbagai peringkat agensi kerajaan.
Misalnya, kata Azman, sesiapa yang tak dapat dilantik menjadi timbalan menteri berkemungkinan akan dilantik memegang jawatan seperti pengerusi-pengerusi syarikat berkaitan kerajaan seperti pengerusi Sime Darby, Felcra Berhad, Lembaga Pemasaran Pertanian Persekutuan (Fama) dan sebagainya.
Bahkan, katanya jawatan-jawatan itu juga pernah dikuasai oleh pemimpin-pemimpin parti lain ketika mereka menerajui pentadbiran kerajaan pusat.
"Bagi satu pihak ia dianggap sebagai satu ganjaran politik manakala di sisi lain pula adalah untuk memastikan penyertaan parti politik dalam kerajaan dapat menyumbang secara lebih dekat dalam konteks pembentukan polisi, pelaksanaan dan pemantauan agensi yang dipegang."
Pada 9 Disember lalu, Anwar mengumumkan semua barisan Kabinet kerajaannya menyaksikan seramai 28 menteri dibantu 27 timbalan menteri yang mana jawatan tersebut diagihkan kepada parti PKR, Umno, DAP, Amanah, Gabungan Parti Sarawak (GPS), Gerakan Rakyat Sabah (GRS), Warisan, Upko dan seorang bukan ahli politik.


Lagi penumpang antarabangsa AirAsia tak puas hati kerana pembatalan

Seorang penumpang AirAsia dari Jerman nekad untuk membalas setiap ciapan yang dimuat naik syarikat penerbangan tambang murah itu di Twitter sehingga menerima bayaran balik tiket penerbangan yang dibelinya sejak lebih enam bulan lalu.
Felicity Wilcox, warga United Kingdom yang menetap di utara Cologne, berkata dia akan terus berbuat demikian sehingga AirAsia memulangkan duitnya berjumlah 103 euro bagi pembelian tiket penerbangan dari Luang Prabang, Laos ke Bangkok Thailand yang dijadual berlepas 30 Ogos 2022.
Bercakap dengan MalaysiaNow, Wilcox berkata, tiket penerbangan itu ditempah pada 23 Jun 2022, bagaimanapun, sebulan kemudian dimaklumkan jadual penerbangannya diubah ke tarikh lain.
Menurutnya, dia juga menerima pilihan bayaran balik yang ditawarkan oleh syarikat penerbangan itu sekiranya tidak bersetuju dengan perubahan jadual penerbangan tersebut.
"Disebabkan saya bimbang akan terlepas penerbangan seterusnya di Bangkok, maka saya terpaksa mengambil pilihan bayaran balik dan membeli tiket baru bersama Lao Airline," katanya kepada MalaysiaNow.
"Saya dimaklumkan bahawa proses bayaran balik akan mengambil masa dalam tempoh 14 hari, tetapi duit saya masih belum diterima."
Menurutnya, AirAsia menghantar e-mel memaklumkan syarikat itu tidak memberi jaminan tempoh masa bila dia akan menerima duitnya semula.
Marah dengan pemberitahuan itu, Wilcox pendekatan lain dengan membawa perkara ini di media sosial dan membalas setiap posting yang dimuat naik AirAsia bermula September tahun lalu.
Selain itu, dia juga membuat beberapa siri aduan di AVA (chatbot AirAsia) serta menghantar e-mel, namun masih tiada penyelesaian selain diminta tunggu oleh syarikat penerbangan itu.
Usahanya untuk membuat aduan ke Mavcom juga tidak mendatangkan hasil memandangkan penerbangannya tidak melibatkan laluan Malaysia, sekali gus menjadikan ia luar bidang kuasa suruhanjaya itu.
Malah, Wilcox berkata, dia sebelum ini mengalami 10 pembatalan penerbangan bersama sebuah syarikat penerbangan tambang murah lain tetapi ia tidak menjadi isu memandangkan syarikat itu terus memulangkan kembali wangnya hampir serta-merta.
"Ini bukan isu nilai duit yang saya bayar tetapi lebih kepada sikap AirAsia yang tidak beretika.
"Saya akan henti membalas segala ciapan AirAsia sebaik mereka pulangkan duit saya," tegasnya yang juga enggan mengambil bayaran dalam bentuk kredit.
Bagi Elvi Yuliani dari Singapura, duit sememangnya menjadi isu besar memandangkan dia sudah membayar SG$1,327 (kira-kira RM4,324) untuk membeli tiket penerbangan ke Semarang, Indonesia.
Menurutnya, tiket itu dibeli menerusi laman web AirAsia dan  penerbangannya dijadual berlepas bersama Batik Air pada 6 Oktober 2023 dan akan pulang 8 hari kemudian.
Namun, dia menerima e-mel pemakluman daripada AirAsia mengenai penerbangannya itu dibatalkan.
"Selain menghantar e-mel, saya juga menghantar mesej kepada kakitangan AirAsia di LinkedIn, dan membalas komen dalam akaun Facebook dan Instagram AirAsia selain membuat aduan kepada Mavcom dan pihak berkuasa Singapura serta syarikat kad kredit.
"Selepas lima bulan, masih tiada perkembangan baru," tambahnya.
Dalam pada itu Elvi berkata, dia juga membeli tiket penerbangan dengan sebuah syarikat penerbangan tambang murah lain, tetapi penerbangan itu juga dibatalkan.
Tetapi Elvi tidak berasa marah kerana berjaya mendapatkan duitnya semula dalam tempoh dua hari.
Sementara itu, MalaysiaNow masih menunggu maklum balas daripada AirAsia berhubung isu bayaran balik.


Ismail Sabri dilantik sebagai TPM, Hishammuddin menteri kanan

Perdana Menteri Muhyiddin Yassin hari ini mengumumkan pelantikan Ismail Sabri Yaakob sebagai timbalan perdana menteri dan Hishammuddin Hussein sebagai menteri kanan.Dalam sebuah kenyataan, Pejabat Perdana Menteri (PMO) berkata Ismail Sabri kekal memegang portfolio menteri pertahanan, namun kluster keselamatan yang diketuai beliau akan diambil alih oleh Hishammuddin sebagai menteri kanan luar negeri.“Pelantikan ini akan dapat membantu perdana menteri menguruskan pentadbiran negara dan memenuhi keperluan rakyat dalam keadaan negara sedang menghadapi krisis kesihatan dan ekonomi pada masa ini.“Di samping itu, perdana menteri bersetuju supaya Dato’ Seri Hishammuddin membantu beliau dalam pelaksanaan Pelan Pemulihan Negara,” katanya.Menurut kenyataan yang sama, pelantikan tersebut telah disembah maklum kepada Yang di-Pertuan Agong dan berkuat kuasa serta-merta.Pelantikan timbalan perdana menteri hari ini mengisi kekosongan jawatan itu dalam Kabinet sejak kejatuhan kerajaan Pakatan Harapan (PH) pada Februari tahun lalu.Ia juga diumumkan selepas beberapa mesyuarat dalam kalangan ahli Parlimen dan anggota Kabinet Umno yang menyaksikan cadangan Presiden Umno Ahmad Zahid Hamidi yang mahu partinya keluar daripada kerajaan Perikatan Nasional (PN) ditolak pimpinan parti tersebut.Hishammuddin kini menyertai tiga lagi menteri kanan dalam Kabinet: Mohamed Azmin Ali, Radzi Jidin dan Fadillah Yusof.Ismail merupakan ahli Parlimen Bera, Pahang sejak Mac 2004. Beliau menjadi pembangkang di Dewan Rakyat sepanjang 22 bulan pentadbiran kerajaan PH.Di bawah kerajaan Barisan Nasional (BN), beliau memegang beberapa portfolio Kabinet di bawah pentadbiran yang diketuai Najib Razak dan Abdullah Ahmad Badawi.Antara portfolio tersebut termasuk menteri kemajuan luar bandar dan wilayah, pertanian, perdagangan dalam negeri, koperasi dan kepenggunaan serta belia dan sukan.


Volkswagen buka pusat alat ganti serantau di Johor

Pengeluar automotif terkemuka yang berpangkalan di Wolfsburg, Jerman Volkswagen Group menubuhkan pusat pengedaran komponen alat ganti serantau barunya di Pelabuhan Tanjung Pelepas, Johor.Dalam satu kenyataan dikeluarkan secara bersama Lembaga Pembangunan Pelaburan Malaysia (Mida) dan Volkswagen Group mereka berkata, kemudahan di lokasi strategik itu disasarkan untuk menyediakan rantaian bekalan komponen alat ganti asli yang utuh kepada 21 pasaran di rantau Asia Pasifik.Menurut kenyataan itu, kemudahan seluas 50,000 meter persegi pusat pengedaran alat ganti itu kini boleh menyimpan lebih banyak komponen berbanding pendahulu dan sekali gus memperluaskan kesediaan jenis dan kepelbagaian komponen.Terdapat kira-kira 65,000 komponen alat ganti asli jenama kumpulan, Volkswagen Passenger Cars, Audi, SKODA dan Volkswagen Commercial Vehicles.Menteri Kanan dan Menteri Perdagangan Antarabangsa dan Industri, Mohamed Azmin Ali, berkata Volkswagen Group menjejaki trend peningkatan penubuhan hab pengedaran serantau dan global di Malaysia oleh syarikat dalam industri seperti automotif, sains hayat dan peranti perubatan, elektrik dan elektronik dan mesin serta peralatan.Katanya, semua syarikat itu berusaha memanfaatkan lokasi strategik Malaysia serta infrastruktur yang cekap dan boleh dipercayai seperti pelabuhan, lapangan terbang dan institusi kewangan.Katanya, ini membolehkan mereka meningkatkan kecekapan operasi dan mengoptimumkan kualiti produk dan kepantasan perkhidmatan untuk pelanggan mereka.“Kesalinghubungan yang kukuh penting dalam membolehkan pelaburan dan modal insan mereka mengalir dengan lebih bebas merentasi sempadan,” katanya dalam satu kenyataan yang dikeluarkan secara bersama itu.Sementara itu, Ketua Jualan Volkswagen Group Dr Christian Dahlheim, berkata rantau Asia Pasifik menawarkan banyak potensi pertumbuhan bagi Volkswagen Group, terutama membabitkan e-mobiliti.Katanya, rangkaian produk elektriknya sudah merangkumi model yang sangat menarik seperti Volkswagen ID.3 dan ID.4 serta Audi e-tron yang berkembang pesat.“Selain kenderaan, prestasi selepas jualan yang mantap adalah kunci untuk kepuasan pelanggan.“Malaysia menawarkan lokasi yang berpusat dan mempunyai jaringan hubungan yang baik, yang mana sangat sesuai dengan rancangan kami untuk memperluas kehadiran di rantau ini,” katanya.Kawasan baru itu menawarkan peningkatan kecekapan pengedaran dan proses dan terletak di zon perdagangan bebas dengan sambungan pelabuhan langsung, pemprosesan gudang ditingkatkan sebanyak 15 peratus.Selain itu, lokasi utama dihubungkan dengan hab udara dan jalan raya, yang membolehkan aliran hab dan logistik yang lebih baik selain pemulihan kargo yang lebih pantas.